Хозирги вақтда: 22 ноя 2019, 17:25\nСаҳифа 1 дан 249\n20 ноя 2019, 23:08\nЖавоб: Юз парвариши\nВа алайкум ассалом. Жоиз, ин шаа Аллоҳ. Валлоҳу аълам.\nМавзу: Такбир айтиб, исм қўйиш\nЖавоб: Такбир айтиб, исм қўйиш\nВа алайкум ассалом. Такбир айтиш эркакнинг иши. Аммо аёл кишининг исм қўйиши жоиз. Валлоҳу аълам.\nМавзу: Имконияти чекланган болалар ҳақида\n:Ва алайкум ассалом. Аллоҳ ажрингизни кўпайтириб берсин. Бу зино эмас. Аммо балоғатга етганлари билан бундай муносабатда бўлмаслик керак. Гарчи уларнинг ақлида заифлик бўлсада, бу иш шариатда ман қилингани учун эҳтиётан тарк қилинади. Уларни ранжитиб қўймайдиган услуб билан танбеҳ беришингиз мумкин...\n20 ноя 2019, 10:26\nМавзу: Китоб ҳақида\nЖавоб: Китоб ҳақида\nВа алайкум ассалом. Уни Устоз Мубашшир Аҳмад таржима қилганлар. Ўзларидан сўраб қўринг. Валлоҳу аълам.\nМавзу: Абдулаҳад исми ҳақида\nЖавоб: Абдулаҳад исми ҳақида\nВа алайкум ассалом. Аллоҳ тоқ бўлгани ва тоқни яхши кўргани учун ҳам, Унинг гўзал исмлари тўқсон тўққизта бўлган. Ким ўша тўқсон тўққиз исмни ёд олса, жаннатга киради. Чунки бу гўзал исмларни ёд олган киши Аллоҳ таолонинг гўзал исмларини доимо зикр қилиб юрадиган банда бўлади. Аммо бу, Аллоҳ таолон...\n05 ноя 2019, 23:55\nМавзу: Ҳомила жинси\nЖавоб: Ҳомила жинси\nВа алайкум ассалом! Аллоҳ таоло Фотир сурасининг 11 оятида марҳамат қилади: «Қайси бир урғочи нимага ҳомиладор бўлса, нимани туғса, фақат Унинг илми билан бўлур». Нафақат аёл кишиларнинг, балки бутун урғочи жониворларнинг – ҳайвонлар, қушлар, балиқлар ва бошқа сув ҳайвонларининг ҳомиласини ҳам, туғ...\nВа алайкум ассалом. Тавба қилиб истиғфор айтинг, Аллоҳнинг мағфиратидан умидвор бўлинг. Валлоҳу аълам.\nМавзу: Маккадан келтирилган ёнғоқ\nВа алайкум ассалом. Шу нарсани истеъмол қилганлар ҳомиладор бўлганлари тажрибадан ўтгани учун буни тавсия қиладилар. Ҳамма иш Аллоҳдан, Аллоҳ шу ёнғоқни ҳомила бўлишига сабаб қилса, бўлади, бўлмаса йўқ, дея ишни Аллоҳнинг иродасига боғлаб еса, ширк бўлмайди. Ҳомила бўлишини фақат шу ёнғоққа боғлаб ...


19 май 2021, Тошкент вақти: 03:29\nСўнгги икки йил давомида беморларни дори-дармонсиз даволаш билан танилган шаҳрисабзлик 15 яшар "табиб" фаолиятига МХХ чек қўйди. Озодлик манбаларига кўра, фирибгарлик ва лицензиясиз фаолият юритганликда айбланган ўсмирнинг бундан кейин "даволаш" билан шуғулланиши тақиқланган.\nҚашқадарё вилояти Шаҳрисабз туманининг Оммоғон қишлоғида яшовчи 15 яшар "табиб" Миразиз Тўхтавишев(Оммоғон маҳалласи фаоли Миразизнинг фамилияси Тўхтавишев деди, лекин расмий манбаларда унинг фамилияси Санаев эканлиги айтилади - таҳририят)нинг фаолияти тўхтатилгани ҳақида Озодликка хабар қилган шаҳрисабзлик манбага кўра, ёш табибни ўн кун аввал махсус гуруҳ олиб кетган ва уч кундан сўнг қўйиб юборган:\n“Бу табибнинг шуҳрати кун сайин ортиб бораётган эди. Бир ҳафтача олдин МХХ уни отаси билан бирга олиб кетди. Махсус оператив группа келган эди. Уч кундан сўнг қўйиб юборишди. Ҳозир у ҳеч кимни қабул қилмаяпти. Ҳар куни ўнлаб одамлар келиб қайтиб кетяпти”, деди манба.\nШаҳрисабзлик суҳбатдошнинг айтишича, Миразизнинг табиблик билан шуғуллана бошлаганига икки йил бўлган. Бу пайт орасида унинг номи танилиб, республиканинг барча вилоятларидан беморлар оқиб кела бошлаган.\nИсми сир қолишини сўраган Оммоғон қишлоғи маҳалла фаолларидан бирининг иддао қилишича¸ ёш табиб ҳамма касалликларни даволаган:\n“Қишлоғимизда бир йигит онкологик касаллик билан Тошкентдаги учта касалхонада узоқ даволанди. Ахири дўхтирлар бўлмайди, олиб кетинглар¸ дейишибди. Бу йигитни ана шу ёш табиб икки ой даволади. Соғайиб оёққа туриб, ҳеч нарса кўрмагандай бўлиб кетди. Бу мошенник эмас, Худо берган табиб. Бировдан бунча пул бер демаган, ким кўнглидан қанча чиқарса шунча ташлаб кетган”, деди суҳбатдош.\nМаҳалла фаоли иддаосича, ёш табиб беморларни ҳеч қандай дори-дармонсиз даволаган:\n“Бу боланинг исломий билими ҳам йўқ. Айтишларича, гўёки унга бир нур тушармиш, шу нур орқали даволармиш. Ҳеч нарса ўқимайди, куф-суф ҳам демайди. Беморларнинг елкасини, бошини ушлаб, беморлар орасида оралаб юради, холос”, деди маҳалла фаоли.\nМаҳалла фаоли табиб Миразизнинг махсус оператив гуруҳ томонидан олиб кетилиб, уч кундан сўнг қўйиб юборилганини ва унинг фаолияти тўхтатилганини ҳам тасдиқлади.\nБу табибдан даво истаб борган шаҳрисабзлик беморлардан бири эса, Озодлик билан суҳбатда уни навбатдаги лўттивоз деб баҳолади:\n“Мен ўтган йили баҳорда борган эдим. Шунақаям одам кўп экан, кечаси соат 11ларда навбатимиз келди. Ҳовли одамга тўлиб кетган, у эса айланиб юрибди. Мен ҳомиладор эдим, табибга қовуғимни тепаси қаттиқ оғрийди, дедим. У эса 4-5 метр масофадан шундоқ қўлини мен томон чўзди-да, бўлди уйингизга боргунча яхши бўласиз, деди. Ҳатто ҳомилам борлигини ҳам билмади. Мен билан бирга борган жиянимнинг кўкрагида без пайдо бўлган эди. Табиб эса мен буни даволай олмайман, бу онкологик касаллик, деди. Лекин бу унақа бўлиб чиқмади, Ургутдаги муллага тўрт марта ўқитганимиздан кейин йўқ бўлиб кетди”, деди шаҳрисабзлик суҳбатдош.\nУнинг айтишича, ёш табиб кўпчиликни “зарядим қолмади” деган баҳонада қабул қилмаган.\nИсми сир қолишини сўраган маҳалла фаолига кўра, ёш табиб зиёли оиласидан чиққан¸ унинг дадаси мактабда ўқитувчи бўлиб ишлайди:\n“Кимдир даво топмаган бўлса¸ уни шарлатан деяпти, кимдир ихлос қилиб даво топган бўлса¸ раҳмат деяпти. Унга лицензиясиз одамларни даволагансан дейишибди, олган пулингдан солиқ тўламагансан дейишибди. Шунга фаолиятини тамоман тўхтатган. Келган одамлар ҳам овора бўлиб қайтиб кетаяпти”, деди маҳалла фаоли.\nЎзбекистон Халқ табобати академияси бошқаруви раиси Муҳаммаджон Ҳамроев Озодлик билан суҳбатда, ўзини табиб деб иддао қилган Миразиз икки марта академия экспертлари томонидан ўрганилганини айтди:\n- Биз икки марта ўша ерга экспедиция жўнатдик, одамларимиз бориб келди. Бизнинг экспертларимизнинг аниқлашича, у ерда ҳеч қандай даволаш, муолажа деган нарса йўқ. У Миразиз деган бола ўзи касал бўлган экан. Бир врачнинг бизга айтишича, унинг ўзи руҳий жиҳатдан сал чатоқроқ экан, уни бир дуохонга олиб боришган, дуохон эса сен одамларни даволайсан¸ деган. Бошқа бирор гап йўқ. Юзлаб одамларни бир жойга йиғиб олиб орқасига, бошига қоқиб чиқаркан. Кейин одамлар ўша ердаги қутига пул ташлаб кетишаркан. Бу шарлатанликдан бошқа нарса эмас. Унинг ортида кимлардир турибди ва содда халқни алдаб пул ишлашаяпти, деди Муҳаммаджон Ҳамроев.\nАкадемия бошқаруви раиси одамлар бундай фирибгарларга ишонмасликлари, бемор бўлган тақдирда халқ табобати ва замонавий тиббиётдан фойдаланишлари лозимлигини қўшимча қилди.\nМиразиз "табиб"нинг фош қилингани ҳақида Muxbir.uz интернет сайти ҳам хабар берди. Хабарда ёзилишича, “табиб” ушбу найранглари натижасида бир кунда 1, 1,5 млн., бир ойда эса 40-45 млн. сўм пул миқдорида моддий даромад топиб келган. Ҳозирда вилоят ИИБ томонидан сўров-суриштирув ишлари давом этмоқда".


Самарқанд тумани ҳокими Носир Мавлоновнинг туман болажонларига байрам табриги | gulobod.uz\nСамарқанд тумани ҳокими Носир Мавлоновнинг туман болажонларига байрам табриги\nБугун - Халқаро болаларни ҳимоя қилиш куни бутун дунё болалари учун энг қувончли байрам ҳисобланади. Албатта, бола бу ҳаёт мазмунининг ажралмас қисмидир. Болалар ўз табассумлари орқали инсонлар қалбида ҳаётга, яшашга бўлган қизиқишни уйғотади. Кўзларида эзгулик ва меҳр қалқиб турган болажон мусаффо осмонда эркин парвоз этаётган қалдирғоч мисоли.\nЁзнинг биринчи куни дунёнинг деярли барча мамлакатларида келажагимиз эгалари учун турли концертлар, кўргазмалар, сайиллар, спорт мусобақалари ўтказилар эди. Истроҳат боғлари эса болаларнинг табассумлари билан гўёки мўжизалар дунёсига айланарди. Афсуски пандемия сабаб бу борада айрим чекловлар юзага келди. Шундай бўлса-да, ушбу байрам ҳар йили дилларда қувонч билан нишонланади.\nАзиз болажонлар, Худо ҳохласа бу синовдан ҳам муносиб ўтамиз. Юртимизда яна маъданий-маърифий тадбирлар кенг миқёсда нишонланади. Марказий истироҳат боғлари сизларни ҳурсанд қилиш учун ўз бағрини очади. Сабаби Ўзбекистон – болажон юрт, халқимиз эса азалдан болажон халқ.\nЖажжи болажонлар, беғубор қалб эгалари! Сизларни кириб келган - Халқаро болаларни ҳимоя қилиш куни муносабати билан туман ҳокимлиги номидан чин қалбимдан табриклайман. Доимо Ватанимиз келажаги, юртимиз равнақи, оилалар тинчлиги ва бахту саодати учун соғ-саломат бўлинг. Юзингиздан табассум аримасин!


Фирибгарлар тузоғига илиниб қолмаслик учун нима қилиш керак? - AmuNews.uz - энг сўнгги янгиликлар\nФирибгарлар найрангига алданиб қолмай десангиз, Хоразм вилояти прокуратурасининг қуйидаги тавсияларига амал қилинг!\nУй-жой ва бошқа кўчмас мулкларни, автомашиналарни фирибгарларга учрамасдан, қонуний тартибда олди-сотди қилмоқчимисиз?\n- кўчмас мулк ва автомашиналарни тегишли нотариал идоралар орқали тегишли тартибда шартнома тузиш орқали олди-сотди қилинг;\n- агарда ушбу мулкларнинг пулини кейинчалик маълум бир муддатда бўлиб-бўлиб бериш бўйича келишган бўлсангиз, олди-сотдининг ушбу жиҳати ҳақида нотариал шартномада алоҳида қайд этишни талаб қилинг;\n- олди-сотди жараёнини бошқа холис шахсларнинг гувоҳлигида амалга ошириб, пулларни фақат тегишли шартномалар имзоланганидан кейингина сотувчига беринг;\n- қурилиши тугалланган бинолар ва улар жойлашган ер участкаларини сотиш ва сотиб олишда олди-сотди шартномасига имзо чекишга ва пулни беришга шошилманг, ҳужжатларни диққат билан ўрганиб чиқинг (туман ёки шаҳар ҳокими томонидан қурилиши тугалланмаган бино ва у жойлашган ер участкаларини сотишга рухсат берилганлиги ҳақидаги қарор мавжудлигига алоҳида эътибор қаратинг)\n- кўчмас мулк ва автомашиналарни сотиб олишдан олдин кадастр хизмати ва вилоят ИИБ ЙҲХБдан ушбу мулкларга тақиқ бор-йўқлигига аниқлик киритинг;\n- ўзга шахснинг номида бўлган ёки тегишли ҳужжатларга эга бўлмаган мол-мулкларни сотиб олманг;\nЎқув муассасаларига ўқишга ёки корхона, муассаса, ташкилотларга ишга киришда фирибгарларга учрамасдан, қонуний тартибда ўз мақсадингизни амалга оширмоқчимисиз?\n- ўқишга ёки ишга кириш бўйича маслаҳатларни, шунингдек, зарурий ҳужжатлар ҳақидаги маълумотларни фақатгина бандликка кўмаклашувчи марказлардан ёки тегишли ташкилотлардан, уларнинг интернетдаги веб-сайти ҳамда ишонч телефонлари орқали олиш ва ҳужжатларни тўғридан-тўғри шу ташкилотларга топширинг;\n- ўқиш ёки ишга таклиф қилаётган ўқув муассасалари, идора ва ташкилотлардан уларнинг ушбу фаолият билан шуғулланиши учун рухсат берилган ҳужжатларни, уларнинг иш фаолияти билан боғлиқ ҳолатларни сўраб-суриштиринг;\n- қонуний тартибда расмийлаштирилаётган ҳужжатлар учун ўқишга ёки ишга жойлашишда ҳеч қандай пул ёки моддий қимматликлар талаб қилинмаслигини, бу – ўта оғир жиноят эканлигини эсда тутинг;\n“Пора бериш – Ўзбекистон Pеспубликаси Жиноят кодексининг 211-моддасида мансабдор шахсга пора берганлик учун ўн беш йилгача озодликдан маҳрум қилиш билан жазоланади”. Агарда, бу ҳақда 30 сутка ичида ҳуқуқни муҳофаза қилувчи органларга мурожаат қилмасангиз!\nҚарз олди-берди муносабатларида фирибгарларга учрамасдан, қонуний тартибда қарз олди-бердисини амалга оширмоқчимисиз?\n- ҳеч қачон ўзингиз яхши танимаган ва билмаган, шунингдек, тасодифий ва тез танишган шахслар одамлар билан қарз олди-бердиси ва бошқа моддий манфаатли муносабатларга киришманг;\n- учинчи шахсларнинг манфаатлари учун ўзингизга тегишли бўлган мулкингизни гаровга қўйган ҳолда кредит олиш таклифларига рози бўлманг;\n- ҳар қандай миқдордаги пул ёки моддий қимматликларни қарзга бераётганингизда нотариал тартибда қарз шартномаси расмийлаштириб, берган қарзингиз қайтмаган тақдирда, унинг кафолатига аниқлик киритиб қўйинг;\n- қарз шартномаси тузаётганингизда, албатта, уни қачон, қандай тартибда қайтариш, агарда шартнома шартлари бажарилмаган ҳолларда, қандай тартибда устама пуллари ундирилишини ва бу жараённинг қандай амалга оширилишини белгилаб қўйинг;\nТилла тақинчоқлар, қимматбаҳо буюмлар, уй-рўзғор, хўжалик моллари ва бошқа буюмларни харид қилаётганингизда фирибгарларга учрамасдан, ўз харидингизни ишончли тарзда амалга оширмоқчимисиз?\n- ҳеч қачон кўча-кўйда, “қора бозор”да ёки ҳеч қандай ҳужжатларсиз ноқонуний равишда савдо-сотиқ ишлари билан шуғулланувчи шахслардан харидни амалга оширманг;\n- фақатгина тегишли тартибда рухсатнома ва лицензияларга, шунингдек, назорат касса машиналарига эга бўлган дўкон ва фирмалардан харидларни амалга ошириб, бунда харид қилинган нарсаларнинг харид чекларини олишни унутманг;\n- сотувга чиқарилган нарсаларнинг тегишли ҳужжатларини сотувчидан сўраб олиб, ушбу ҳужжатларнинг айнан шу товарга тегишлилигига аниқлик киритинг;\n- агар бошқа давлат фуқароси билан шартнома тузмоқчи бўлсангиз, буни гувоҳлар иштирокида амалга оширинг, хариддан олдин пулни берманг, шахсий мулкларингизни депозит сифатида топширманг, пулларни сананг, пулларни берганингиздан сўнг маҳсулотларни дарҳол текширинг, қоғоз пакетларга ўралган, эластик бантлар билан боғлаб қўйилган пул маблағларини олишда эътиборли бўлинг;\n- бирор-бир савдо фирмаси, ташкилот ёки тадбиркорлик субъектидан товарлар харид қилиниши юзасидан тегишли шартнома ва ҳужжатларни расмийлаштириб, товарлар Сизга етиб келганидан сўнг сотувчига пулларни беришни унутманг.\nДавлат органлари ва бошқа хизмат кўрсатувчи ташкилотлар томонидан аҳолига кўрсатиладиган хизматлардан фойдаланиш жараёнида, фирибгарларга учрамасдан, пулларингизни тўлиқ ва қонуний тартибда олмоқчимисиз?\n- давлат органлари ва бошқа хизмат кўрсатувчи ташкилотларга расман мурожаат қилиб (оғзаки, ёзма, электрон), бунда ўз мурожаатингизда аниқ ҳолатларни баён қилинг;\n- сизга кўрсатилиши мумкин бўлган хизматлар, улар учун тўланиши мумкин бўлган тўловлар, шунингдек, бунда ҳуқуқ ва мажбуриятларингиз билан танишиб чиқинг;\n- ҳеч қачон тегишли мансаб ваколатига эга бўлмаган шахслар билан муносабатга киришманг.\nТекин пишлоқ сичқон тутадиган қопқонда бўлади


ЎзА - УНИВЕРСИАДА-2019: ҳозирча медаллар жамғариш бўйича 29-ўриндамиз\n10.07.2019 18:57:57 Чоп этиш версияси\nУНИВЕРСИАДА-2019: ҳозирча медаллар жамғариш бўйича 29-ўриндамиз\nХабарингиз бор, айни кунларда Италиянинг Неаполь шаҳрида ХХХ ёзги Универсиада ўйинлари бўлиб ўтмоқда.\nУшбу нуфузли спорт анжуманида дунёнинг 112та мамлакатидан қарийб 6 минг нафар спортчи талаба 18та спорт тури бўйича 222 дона медаллар шодаси учун баҳсларга киришди. Улар сафида ўзбекистонлик ёшлар ҳам ғолиблик учун кураш олиб бормоқда.\nБугун ҳамюртларимиз таэквондо WTF, енгил атлетика, теннис, камондан отиш бўйича ўз омадларини синаб кўришди. Афсуски таэквондочиларимиз бугун ҳам муваффақият қозона олишмади, Суҳроб Бобобеков (эркаклар, -58 кг) ҳамда Нигора Турсунқулова (аёллар, -67 кг) ўз вазн тоифаларида совриндорлар сафидан четда қолди.\nЕнгил атлетиканинг найза улоқтириш баҳсларида қатнашган ҳамюртимиз Владислав Полюнин эса бугун ўтказилган саралаш баҳсларида 73,86 метр натижа билан 8-ўринни қўлга киритди. Бу натижа унга финал босқичи йўлланмасини тақдим этди. Энди у эртага медаллар учун курашга киришади.\nБугун моҳир теннисчимиз Ҳумоюн Султонов яккалик баҳслари чорак финалида АҚШ вакили Жеймс Киканга қарши кортга тушди ва икки сетда 6/1, 6/2 ҳисоблари билан осонгина ғалабага эришди. Шу тариқа Ҳумоюн ярим финалга йўл олди. Бу эса камида бронза медали нақд дегани.\nОртда қолган бир ҳафталик мусобақалар натижасига кўра ҳамюртларимиз 4та бронза медалига сазовор бўлишди. Афсуски, ҳозирча талаба-спортчиларимизга шоҳсупанинг юқори поғонасига кўтарилиш насиб этмаяпти. Ушбу натижа билан вакилларимиз ҳозирча норасмий умумжамоа ҳисобида Туркия билан бирга 29-30-ўринни эгаллаб турибди.\nМедаллар жамғариш борасида ҳозирча япониялик талабалар пешқадамлик қилмоқда. Улар шу кунгача 42та (19та олтин, 12та кумуш ва 11та бронза) медалга сазовор бўлишган. Бу борада 20та (14-5-1) медаль билан хитойликлар иккинчи поғонани эгаллаб турибди. Кучли учликка АҚШ терма жамоаси якун ясаб беради. Улар ҳозиргача 12та олтин, 10та кумуш ва 7та бронза медалини қўлга киритишган.


Меҳр-эътибордан диллар шод\n02.05.2018 Муаллиф Матлуба ТОЖАЛИЕВА\nФарғона вилоят ногиронларни реабилитация қилиш ва протезлаш маркази қарийб тўққиз йилдан буён ўз фаолиятини олиб боради. Марказ 50 ўринга мўлжалланган 2 қаватли бинодан иборат бўлиб, ногирон болалар учун 10, катта ёшдаги ногиронларга 40 ўринга эга бўлган тиббий, ижтимоий, психологик реабилитация хизматлари мавжуд.\nМарказга даволангани келаётган беморлар вилоят, шаҳар ва туманлараро чуқурлаштирилган тиббий кўрик ва тиббий меҳнат экспертиза кўригидан ўтган тегишли ордер (гувоҳнома) ни тақдим этишлари керак. Улар физиотерапия, массаж, парафин ва фитотерапия муолажаларини қабул қиладилар. Бундан ташқари психолог Шуҳрат Жабборов томонидан ногиронларни руҳий ҳолатидан келиб чиқиб, ижтимоий муҳитга мослаштирилади, улар билан руҳий тестлар ўтказилиб, ўзларига бўлган ишонч ҳиссини пайдо бўлишига кўмаклашилади.\nБугунги кунда марказ томонидан ногиронни врач-реабилитолог хулосасига кўра, потенциали юқори бўлган беморларни касаллик турига қараш, ишга, ўқишга тавсиялар ҳамда бандликка кўмаклашиш марказлари орқали ногиронлар учун мўлжалланган квотали иш ўринлари, касб ва меҳнат турлари билан мунтазам хабардор қилиб борилмоқда.\nЙил давомида марказда 1200 нафардан зиёд ногиронлиги бўлган шахсларга тиббий-ижтимоий, маиший ва касб бўйича реабилитация хизматлари кўрсатилади. Меҳр-эътибор барқарор бўлган масканда олий тоифали ва малакали нефролог, невропатолог, нейрохирург, ортопед травматолог, терапевт, дистолог, УТТ врач-реабилитологлар фаолият олиб боришяпти. 25 нафар ўрта тиббиёт ходимларидан 8 нафари олий, 1 нафари 1-тоифали ва 4 нафари 2-тоифали ҳамширалар меҳнат қилмоқда. Бундан ташқари олий маълумотли психолог ва ҳуқуқшунос томонидан ҳуқуқий маслаҳатлар бериб борилмоқда.\nМарказимизнинг моддий-техника билан жиҳозланиши талаб даражасида,-дейди марказ директори Суҳробжон Асқаров. – 2014 йили давлат дастури бўйича капитал таъмирдан чиқарилган. Диагностика қилиш учун стационар ва партатив УЗИ лар ва ЭКГ лар мавжуд. Лаборатория бўлими, физиотерапия ва ЛФК хоналари замонавий спорт анжомлари –тренажёрлар билан таъминланган. 2018-2019 йилларда Япония гранти асосида “Жайка” фирмаси орқали тиббий жиҳозлар олиш арафасидамиз.\n« Ижодкорларнинг янги даври ва юксак масъулияти\nСабрнинг таги олтин »


Бу илова WhatsApp’ни тахтдан ағдарди! - Terabayt.Uz\nSensor Tower таҳлил компанияси мобил иловалар бозоридаги айни дамдаги ҳолат бўйича маълумотларни улашди. Унга кўра, мусиқий видео улашиш сервиси бўлган TikTok етакчиликни қўлга киритган.\nЎҚИНГ: Android-смартфонлар ва iPhone’ларга энг кўп юкланган илова ҳамда ўйинлар иккита рейтингда\nАйтиш керакки, узоқ вақтлардан буён WhatsApp мессенжери энг кўп кўчириб олинувчи илова сифатида биринчи ўринда бўлиб келган. TikTok (хитойча номланиши – Douyin) бу йилнинг январь ойида Google Play Store ҳамда App Store каталогларидан жами 104 миллион марта юклаб олинган. Шу тариқа, у мазкур ойда энг кўп юкланган иловалар тахтидан WhatsApp’ни ағдарган.\nTikTok иловасини юклаб олишлар сони ўтган йилнинг шу давридагига нисбатан 46 фоизга ошган. 2019 йилнинг декабридаги кўрсаткичлар билан таққослаганда эса, январда ўсиш 27 фоизни ташкил этган. Статистикага кўра, TikTok учун ушбу даврда асосий бозор Ҳиндистон, Бразилия ва АҚШ бўлган.\nУмуман тақдим этилганидан буён TikTok дастурини 1,82 миллиард мартадан ошиқ кўчириб олишган.\n#WhatsApp #ижтимоий тармоқлар #иловалар #мессенжер #TikTok


“Сиёсат ўзгармагунча фуқаролик берилмайди, дейишарди”. Ўзбекистон фуқаролигини олганлар "аросат"даги даврларини хотирлашди\nЎзбекистон мустақиллигининг 25 йили мобайнида атиги 482 киши республика фуқаролигига қабул қилинган бўлса, ўтган 5 йил ичида 70 мингга яқин кишига Ўзбекистон фуқаролиги тақдим этилди.\n1991 йил 31 сентябр. Ўзбекистон парламенти давлат мустақилигини эълон қилди. Республикада яшаётган ёш-у қари, барча ўз-ўзидан янги бир давлат фуқароси сифатида эътироф этилди. Аксар кўпчилик бундан хурсанд эди албатта.\nАммо, кўплаб ватандошларимизда фуқаролик масаласи муаммо бўлиб қолди. Мустақилликнинг дастлабки йилларида бунга парво қилмаганлар учун бу неъмат йиллар ўтиб ҳаёт-мамот масаласига айланиб борди. Ҳаддан ортиқ бюрократияни деб шу заминда туғилиб ўсган не-не инсонлар аросатда қолгани ҳам бор гап.\n«1984 йилда Тошкент туманида дунёга келдим. 2001 йили ўрта мактабни битирдим ва барча муаммо шундан кейин бошланди. Менга фуқаролик берилмаслиги сабаби сифатида ота-онамнинг Қозоғистон фуқароси эканлиги кўрсатилган. Лекин, “Ўзбекистон Республикаси фуқаролиги тўғрисида”ги қонунда республика фуқаролигини олиш шартларидан биринчиси сифатида шу ерда туғилганлик белгилаб қўйилган. Афсуски, бу қоида менга келганда ишламади. Алам қиладиган жиҳати шуки, тенгдошларингиз бемалол фуқаролик паспортини олади, сиз учун бу муаммога айланади.\nЎзингизни ўзбек деб ҳисоблайсиз, келажагингизни шу юрт билан боғлагансиз, бор салоҳиятингизни шу юрт учун сарфламоқчисиз, бироқ бунинг учун сизга йўл очилмаган. Қонунан ҳақингиз бор, лекин кимларнингдир, айрим шахслар ташаббуси билан рухсат йўқ.\nЧет элга чиқиш учун кулранг тусдаги паспорт берилар эди. Шуни олиб Қозоғистонга бормоқчи бўлганман. Ўзбекистондан чиқишда муаммо бўлмади, Қозоғистонга кирганимдан кейин, улар мени расмийлаштириб топшириб юбормоқчи ҳам бўлишди, чунки уларга кириш учун виза олишим шарт бўлганлигини кейинроқ билдим.\n2006 йилда хусусий корхонага ишга кирмоқчи бўлганимда паспортимни сўрашган. Мен ҳужжатимни кўрсатганимда “лошадиний паспорт”ми деган. Мен ҳайрон бўлдим. Тушунмадим ҳам нималигини. Шунда у киши “ипподромда пойга чопадиган отларнинг ҳам шунга ўхшаш паспорти бўлади. Сенда ҳам шунақа, Ўзбекистонда фақат яшаш ҳуқуқига эгасан, бошқа ҳуқуққа эга эмассан”, деганди.\n2005 йилда юқори лавозимли бир киши билан кўришиб, шу кишидан сўраганман фуқаролик олиш имкониятимни. У киши жилмайиб, сизга ўхшаганлар кўп, сизлар қачонки сиёсат алмашса, фуқаролик олишингизлар мумкин, деб 25 йил президентлик қилган инсоннинг суратига ишора қилган эди», - деб сўзлаб берди Анвар Шамаров.\n1994 йили Ўзбекистонга келин бўлиб тушган қирғизистонлик Мирзаҳматова Жирғал ҳам бир неча фарзандли бўлганига қарамай, фуқаролик олиш масаласида унинг дардини ҳеч ким тингламаган. Фуқаролиги бўлмагани боис, ўз юртига, яқинларини зиёрат қила олмаган. У 2012 йилда отасининг жаназасига ҳам боролмаганини алам билан ёдга олади.\n«Отам ўтмасдан олдин, кунига қўнғироқ қиларди, “мазам йўқ, қизим, келасанми”, дерди. 2012 йил янги йил кунлари, отам роса чақирди, боролмадим, ўтиб кетди. Энди у ҳолимни айтиш қийин», - дейди қирғизистонлик Мирзаҳматова Жирғал.\n2016 йил сентябридан кейингина Ўзбекистонда фуқаролиги йўқ шахслар сифатида яшаб келаётганларнинг шикоятлари тингланди, бу борада мавжуд муаммо олий даражада эътироф этилди. Соҳада том маънода ислоҳот бошланди.\nАлбатта, дастлаб, бу борада ҳам шошма-шошарликка йўл қўйилмади. 1995 йилга қадар Ўзбекистонга кириб келганларга фуқаролик тақдим этиш масаласи эҳтиёткорлик билан кўриб чиқила бошланди.\nКейинчалик, фуқаролик ва миграция масалаларида қатор ўзгаришлар амалга оширилгач, 2005 йилгача Ўзбекистонга кўчиб келиб, фуқаролиги йўқ шахс сифатида истиқомат қилиб келаётганларга президент қарорисиз, соддалаштирилган тартибда фуқаролик бериш тартиби жорий этилди.\nЯнги таҳрирда қабул қилинган қонунда, 2005 йилгача қадар Ўзбекистонга келиб, шу ерда муқим яшаб келаётганлар ёхуд 15 йил мобайнида Ўзбекистонда доимий яшаганларга Ўзбекистон фуқаролиги автоматик тарзда берилиши белгиланди.\n«Фуқаролик масаласи бўйича йиллар давомида мурожаат қилдик. 1996 йилда доимий яшаш учун рўйхатдан ўтган бўлсак, 2003 йилда фуқаролиги йўқ шахс гувоҳномасини олганман. Андижон давлат университетида дарс ўтаётганимда фуқаролиги йўқ шахслар ҳақида саволлар бўлиб қолса, талабаларга ўзимни мисол келтирар эдим, аммо ўзимга жуда оғир ботарди.\nПрезидент ташаббуси билан Ўзбекистон фуқаролигини олдим, беҳисоб шукр. Бошидан ўтказган табиб, дейишади. Осонгина фуқароликни олганлар мен ҳис қилиб турган туйғуларни билмаслиги мумкин. Мен эса, бу нарсанинг иссиқ-совуғини ўтказдим. Шу боис, Ўзбекистон фуқароси деган мақом шарафли мақом эканини яхши туяман», - деди Икромжон Азизов Kun.uz мухбири билан суҳбатда.\nКелинг, сўнг сўз ўрнида, бу борада ислоҳотлар ўз вақтида ўтказилганининг бир далили сифатида шунчаки статистик маълумотларни кўриб чиқсак.\nИчки ишлар вазирлиги Миграция ва фуқароликни расмийлаштириш бош бошқармаси тақдим этган маълумотлардан кўриш мумкинки 2017-2021 йиллар мобайнида 66 минг 147 кишига Ўзбекистон фуқаролиги берилган.\nҚанчалик ажабланарли бўлмасин, 1992-2016 йилгача атиги 482 киши Ўзбекистон фуқароси бўла олган. Эътибор беринг, 25 йил, чорак аср давомида атиги 482 киши фуқароликка қабул қилинган. Айтиш мумкинки, шунча йиллар мобайнида фуқаролик олишга доир катта ҳарфлар билан белгилаб қўйилган меъёрлар амалда ишламади.\nБМТнинг қочоқлар масалалари бўйича агентлигининг 2014 йилдан кейинги даврга тегишли маълумотларига кўра, Ўзбекистонда 2014 йилдан сўнг 108 535 киши фуқаролиги йўқ шахс сифатида истиқомат қилиб келган. 2020 йил 1 январ ҳолатида бу рақам 93 минг 950 кишини ташкил этган.\nИчки ишлар вазирлиги тақдим этган рақамлар билан қиёсланадиган бўлса, бугунги кунда 28 мингга яқин киши фуқаролиги йўқ шахс сифатида яшаб келмоқда.\nБу эса бошланган ислоҳотлар ҳали якунига етмаганини, олдинда қилинадиган талайгина ишлар мавжудлигини кўрсатади.\n“Америка орзуси” йўлида жунгли оралаб: одамлар АҚШга бориш учун нималарга тайёр?\n21:19 / 27.09.2021\nХорижий давлат фуқаролигини олгани ҳақида хабар бермаган Ўзбекистон фуқаролари жавобгарликка тортилади – Депутатлар қонун лойиҳасини бир овоздан маъқуллади\n14:23 / 03.08.2021\nРоссияда вақтинчалик яшаш учун рухсатнома бекор қилиниши мумкин


Яхши хабар, аммо...: Ўзбекистонда учта йирик цемент заводлари қурилади, бироқ аянчли аҳволдан чиқишимиз учун ўзбек бойлари пайдо бўлишига йўл очиш керак - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:48 - Яхши хабар, аммо...: Ўзбекистонда учта йирик цемент заводлари қурилади, бироқ аянчли аҳволдан чиқишимиз учун ўзбек бойлари пайдо бўлишига йўл очиш керак\nАввалги хабарларимизда ўзбекистонлик амалдорларнинг мустақил равишда хорижга чиқишига рухсат этилгани хусусидаги ижобий маълумотни айтгандик. Бугун Ўзбекистонда Россиянинг цемент ишлаб чиқаришга ихтисослаштирилган "Евроцемент" компанияси билан қатор лойиҳаларни амалга оширишни Тошкент вилояти ҳокими Шукурулло Бобоев Санкт-Петербургда губернатор Георгий Полтавченко билан муҳокама қилибди. Тошкент вилояти ҳокими музокараларда Ўзбекистонда қурилиш материаллари ишлаб чиқарувчи 3 та завод учун сармоя ундиришга эришганмиш.\nШу мақсадда 330 миллион доллар миқдорида сармоя ўзлаштирилади ва яқин орада мазкур лойиҳалар бўйича ҳамкорликка доир англашув меморандумини имзолаш кутилмоқдамиш.\nБу сўзсиз яхши хабар, аммо, қуйидаги фикримизни ҳар доим такрорлашга мажбурмиз, дейди мухбиримиз. Нимага бундай ишлар билан ҳокимлар шуғулланмоқда. Эски Совет системасига қайтмоқдамизми? Қана бозор иқтисоди?\nҚолаверса, "Евроцемент"нинг эгаси Eurocement Holding AG бўлиб, Маркази Москвада жойлашган бу холдингнинг эгаси Филарет Гальчевдир. Нимага бу заводни қуриш масаласи Санкт-Петербург ҳокими билан гаплашилди. Бу ерда шубҳали саволлар чиқаверади.\nНимага Ўзбекистонда бу каби лойиҳалар устида ишлашга қодир бўлган йирик хусусий ширкатлар йўқ? Ўзбекистон иқтисодини ҳозирги аянчли аҳволдан олиб чиқиш учун бундай заводлар куришга кучи етадиган ўзбек бойлари, катта хусусий ширкатлар пайдо бўлишига йўл очиш керак. Шавкат Мирзиё тутзорларни кўпайтириш билан эмас, стратегик муаммолар билан шуғулланиши шарт.


22 Сентябрь 12:50\nNUR-SULTAN. Kazinform – Йил бошидан буён 1,2 миллиондан ортиқ қозоғистонликлар ўзларининг яшаш жойларида электрон ҳукумат портали орқали рўйхатдан ўтдилар. Шу билан бирга, 699 минг хизмат олувчи рўйхатдан ўтиш учун халққа хизмат кўрсатиш марказларига боришга қарор қилди, деб хабар беради Kazinform.\nШундай қилиб, 2020 йилда egov.kz порталида «Қозоғистон Республикаси фуқароларини яшаш жойида рўйхатдан ўтказиш» хизматига талаб деярли икки бараварга ошди.\nЎтган йилнинг шу даврида бу кўрсаткич тубдан бошқача эди. ХХМлар орқали 2,1 миллиондан ортиқ хизматлар қабул қилинди ва электрон ҳукумат порталида 726 минг одам рўйхатдан ўтганди.\n«Ҳукумат фуқаролар учун» давлат корпорацияси раиси Асемгул Балташеванинг сўзларига кўра, электрон хизматларга бўлган талабнинг кескин ўсиши карантин пайтида давлат хизматлари марказларининг ёпилиши билан бевосита боғлиқ.\n«Пандемия электрон хизматларни ривожлантиришга катта туртки берди. Илгари катталар ҳам, болалар ҳам оддий саволлар билан хизмат кўрсатиш марказига мурожаат қилишни маъқул кўришган, аммо карантин ҳолатида ўз соғлиғидан хавотирда бўлган фуқаролар давлат хизматларини онлайн режимида ўзлари олишни бошладилар», - деди А.Балташева.


Бикмаев: "Жарима зарбасидан урилган гол - олдиндан ўйланган стандарт эмас" / CHAMPIONAT.asia\nБикмаев: "Жарима зарбасидан урилган гол - олдиндан ўйланган стандарт эмас"\nТеглар : Пахтакор ОЧЛМарат Бикмаев\n"Пахтакор" ҳамда "Ал-Аҳли" ўртасидаги Осиё Чемпионлар лигаси гуруҳ босқичининг 2-тур учрашувидан (1:0) сўнг урган голи ҳақида гапириб берди.\n"Ўйиндан олдин бироз ҳаяжон бўлди. Баҳс давомида ўзимизга келиб олдик. Асосийси - 3 очко.\nЖарима зарбаси? Бу олдиндан ўйланган зарба эмас. Ўша стандарт пайтида Ҳамдамовга тўпни юмалатиб беришини, Машариповдан эса тўпни қўйиб юборишини сўрадим" - дейди Бикмаев.\n13 мар 11:49:15\nmuhimi g'alaba, o'yin nazorati to'liq Paxtakorda bo'ldi, Al Sadd ni ham yutila, bizga 1:0 2:0 5:0 farqi yo muhimi 3 ochko\n13 мар 11:44:03\nPenalti tepmasang bo'ldi, qolgani yaxshi!\n13 мар 11:43:46\nNma bosayam yuttilayu boloradi.\n13 мар 12:45:00\nБугун ОЧЛ гуруҳ босқичи 2-тур учрашувлари бўлиб ўтди. Ушбу турда Саудия Арабистонининг “Ал Аҳли” жамоаси сафарда Тошкентнинг “Пахтакор” жамоасига қарши баҳс олиб борди.\nУшбу ўйинда “Ал Аҳли” мезбонларга кичик 0:1 ҳисобида мағлубиятга учради. Қизиқарли кечган баҳсдан сўнг, “Ал Аҳли” клуби футболчиси Омар Ал Сома ўз фикрларини билдириб ўтди.\n“Пахтакор” жамоасига қарши жуда ҳам қийин ва қизиқарли ўйин бўлди. Рақиб жамоанинг ғалабага бўлган иштиёқи юқори бўлди. Ушбу учрашувда мағлуб бўлдик, лекин кейинги баҳсда ғалаба қозонишга ҳаракат қиламиз.\nБиз мағлуб бўлиш учун бу ерга келмаган эдик. Нима ҳам дер эдим, омад бизга кулиб боқмади. “Пахтакор” кучли жамоа эканлигини бугунги ўйинда исботлади.\nСтадиондаги муҳит аъло даражада бўлди. Мухлислар ҳам севимли жамоасини тинмай қўллаб-қувватлаб турди. Бир сўз билан айтганда, стадионга келган барча томошабинлар ажойиб ўйин гувоҳи бўлишди.\n“Пахтакор” жамоасида 9 рақамли футболчи бизга кўп муаммо туғдирди. Ушбу футболчи учрашувнинг энг яхши футболчиси бўлди, деб бемалол айта оламан. Бу футболчи менда илиқ таассурот қолдирди. Жамоа сардори эса ҳимояда тартибли ўйин кўрсатди”, дейди Омар Ал Сома.\n13 мар 12:30:59\n13 мар 18:39:05\nKechaki chiroyli ğalaba bilan Paxtakor jamoasi muxlislarini xususan bu jamoani 47 yillik muxlisi Baxtiyor toğa Haydarovni muborakbod etaman...\nĞalabalariz davomli bõlsin...\nĞoliblik muborak Baxtiyor toğa...\n13 мар 14:04:22\nUzi wundogam bldik oldindan uylawga aqliyla yetmiydi sanlani\n13 мар 11:47:28\nKimda WF aksiyasidagi Gentraning 5 qopqogi bor. Sotib olaman.


Савдо-саноат палатасида “Ҳиндистон-Марказий Осиё” II ишбилармонлар кенгаши бўлиб ўтди.\n2020 йил 28-октябр куни Ўзбекистон Республикаси Савдо-саноат палатаси ҳамда Ҳиндистоннинг “FICCIi” ташкилоти ҳамкорлигида “Ҳиндистон-Марказий Осиё” II ишбилармонлар кенгаши бўлиб ўтди.\nТадбирда Савдо-саноат палатаси раиси А.Икрамов, Ҳиндистоннинг “FICCI” ташкилоти Президенти Др.Сангетта Реддий, Ҳиндистон Ташқи ишлар вазирлигининг Евроосиё бўлими котиби Адарш Свайки шунингдек иштирокчи мамлакатлар савдо-саноат палаталари раҳбарлари иштирок этишди.\nЎзбекистон Савдо-саноат палатаси раиси A.Икромов ўз нутқи давомида сўнгги йилларда Ҳиндистон-Марказий Осиё ишбилармонлар кенгашига аъзо мамлакатлар ўртасида савдо-иқтисодий ҳамкорлик сезиларли даражада фаоллашганини ва буннинг тасдиғи сифатида ўтқазилаётган қўшма тадбирларни келтириш мумкинлигини таъкидлади.\nШуни ҳам алоҳида таъкидлаш керакки, Ўзбекистон Республикаси Савдо-саноат палатаси Ҳиндистон, Қозоғистон, Қирғизистон, Тожикистон ва Туркманистон томонидан ташкил этилган миллий тадбиркорлик палаталари ва ишбилармонлар кенгашлари билан фаол ҳамкорлик қилиб келмоқда.\nЎз навбатида, Ҳиндистон Савдо-саноат палаталари федерацияси (FICCI) Президенти Сангеета Редди иштирокчиларни, FICCI томонидан ишбилармон доираларнинг манфаатларини ҳимоя қилиш, чет ел ишбилармон доиралари, халқаро бизнес ташкилотлари билан алоқалар ўрнатиш ва ҳамкорликни ривожлантириш борасида амалга оширилган ишлар билан таништирди.\nШунингдек, томонлар, аъзо давлатлар ўртасида савдо-сотиқни ривожлантириш йўлидаги турли тўсиқларни камайтириш, шунингдек, мамлакатлар ишбилармон доиралари ўртасида ҳамкорлик алоқаларини ривожлантириш учун қулай шароитлар яратиш зарурлигини таъкидладилар.\nОнлайн форматда ташкил этилган мазкур учрашувда инвестиция лойиҳаларини амалга оширишда ҳамкорликни кенгайтириш, шунингдек, бизнес юритиш учун қулай шароитлар яратиш масалалари муҳокама қилинди.\nИшбилармонлар кенгаши доирасида иштирокчи мамлакатлар вакиллари ўртасида Ўзбекистон ва бошқа мамлакатлар ўртасидаги савдо-иқтисодий алоқаларни янада ривожлантириш истиқболлари муҳокама қилинди.\nХусусан, мамлакатлар ўртасидаги шериклик муносабатларини ривожлантириш бўйича ҳам фикр алмашилди.\nОчиқ мулоқот, истиқболли лойиҳалар ва келишувларни ишлаб чиқиш, чуқур ҳамкорлик учун ўзаро манфаатли йўналишларни аниқ белгилаш, ва иштирокчи мамлакатлар ишбилармон доиралари ўртасидаги ўзаро ҳамкорликнинг самарали форматини аниқлашга имкон берди.\nМаълумот учун: самарали меҳнат ва биргаликдаги ишлар натижасида ўтган давр мобайнида ҳамкорлик қилиш борасида эришилган ютуқларини таъкидлаш лозим:\n2020 йил 15 октябрда Ўзбекистон FICCI билан биргаликда LEADS 2020 форумида иштирок этди, 21 октябрда ҳар икки томоннинг 100 дан ортиқ ишбилармонлари иштирокида ўзбек-ҳинд онлайн бизнес форуми ташкил этилди;\n2020 йил феврал ойида Қозоғистон Республикаси Миллий тадбиркорлар палатаси билан Йўл харитаси имзоланди;\nЎзбекистон Қирғизистон Савдо-саноат палаталари ўртасида 2018 йилда ўзбек-қирғиз ишбилармонлар кенгашини ташкил етилди;\nТожикистон Савдо-саноат палатаси билан 2020 йил 29 сентябрда Душанбеда, Ўзбекистон Республикаси Бош вазирининг Тожикистон Республикасига ташрифи доирасида ўзбек-тожик инвестиция форуми ташкил етилди;\nТуркманистон Савдо-саноат палатаси билан 2020 йил 7 октябрда видеоконференалоқа шаклида Ўзбекистон-Туркманистон ишбилармонлар кенгашининг 1-йиғилиши ташкил этилди


Педиатрия рукни архиви | DNK.UZ\n«Чиллали аёл» ёки «Чиллали чақалоқ» деган гапларни кўп эшитамизу, аммо ҳамма ҳам чилла даври ҳақида тўлиқ маълумотга эга бўлмаса керак. Чилла чақалоқ ва аёл саломатлиги учун ғоят муҳим давр ҳисобланиб,…\nБола эмизишнинг турли қулай ҳолатлари маълум. Улар ичида энг кенг тарқалгани болани тиззада олиб ўтириб эмизишдир. Ҳар бир она боласини эмизиш учун ўзига энг қулай ҳолатни танлаши лозим. Бунда тиббиёт…\nШифокорлар икки ҳомиладорлик ўртасидаги муддат камида уч йил бўлиши керак, деб бежиз таъкидлашмайди. Зеро, бу вақт оралиғида аёл организми ўзини тиклаб олиш ҳамда етарлича витамин ва минерал моддалар захирасини тўплашга…\nБолалар тагликлари зарарлими?\nТагликлар пайдо бўлиши билан ёш оналар ҳаёти анча енгиллашди, десак, хато қилмаймиз. Энди кунига 10 марта боланинг тагини алмаштириб, ювишнинг ҳожати қолмади. Бундан ташқари, кечаси бола тагини ҳўллаб қўйса ҳам,…\nЎғил болаларнинг жинсий аъзоларидаги баъзи хасталикларни ота-оналар гоҳо сезмаслиги, шифокорга мурожаат этмаслиги мумкин. Аксарият ҳолларда вақт бой берилиб, касаллик ривожланишда давом этади. Оқибати эса маълум: оила қурилгач, бепуштликдан азият чекилади.…\n- Кўкрак сути жуда суюқ бўлса, қандай яхшилаш мумкин? Нигора Рахимова, шифокор-педиатр: - Кўкрак сути таркиби гўдакнинг эҳтиёжига боғлиқ, у суюқ, нобоп ёки сифатсиз бўлиши мумкин эмас. Бу болаларни озиқлантиришга…\nБолани ёзда кўкракдан ажратиш мумкинми?\nҚайноқ ёз тафти баҳор тугамасиданоқ сезилмоқда. Баъзи эмизикли оналар эса фарзандини кўкракдан ажратишга шошилмоқда. Ҳа, айнан шошилмоқда. Чунки улар бу ишни албатта ёзгача амалга ошириш керак, деб ҳисоблашади. Аслида-чи? Умуман,…


АПЛ тарихида учта рекорд янгиланадими?\nCана : 14-03-2018 / Спорт / кўрилди: 293\n30-турга келиб 81 очко тўплашга улгурган Гвардиола шогирдлари бу мавсумда охиригача шу тезликни туширмасалар, пример лиганинг бир йўла учта рекордини янгилаб қўйишлари мумкин. Булар ғалабалар, киритилган тўплар ва очколарнинг сони бўйича АПЛ рекордларидир. Фақат "шаҳарликлар” бу марраларни забт этиш учун охирги 8 та ўйиндан яна 5 тасини ғолиб сифатида якунлашлари, рақиблари дарвозасини 19 бор ишғол этиб, 15 очко тўплашлари керак бўлади.\nҲозирча "Манчестер Сити” 30-турдан сўнг 81 очко тўплаган. Тўплар нисбати 85-20 бўлса, 26 баҳсда рақибларини майдондан бош эгиб чиқиб кетишга мажбур қилган. Клубнинг бугунги салоҳиятини инобатга олсак, бу унчалик қийин масала эмас. Чунки олдинда ҳали 8 та тур мавжуд.\nЮқоридаги уч йўналиш бўйича АПЛ рекордларининг барчаси Лондоннинг "Челси” жамоасига тегишли. "Аристократлар” ғалабалар бўйича – 30 та (2016-2017), киритилган тўплар сони жиҳатидан: – 103 та (2009-2010) ва энг кўп очко тўплаш – 95 (2004-2005) борасида Англияда энг яхши бўлиб туришибди. Хосеп Гвардиола эса бу уч рекордни жамоаси билан бир мавсумнинг ўзидаёқ янгилаш имкониятига эга.\nЭслатиб ўтамиз, қолган турларда "шаҳарликлар” пример лига доирасида "Эвертон”, "Мнчестер Юнайтед”, "Тоттенхэм”, "Суонси”, "Вес Хэм”, "Хаддерсфилд”, ва "Саутгемтон” жамоаларига қарши баҳс юритишади.\n"Локомотив" бугун "Ал Дуҳайл"ни қабул қилади\n“Манчестер Сити” Англия лига кубогининг финалида


“Ҳеч ким сендан қарздор эмас”\n12:43 / 22.11.2015\nМеҳрибон отанинг Рождество арафасида қизига ёзган мактуби. Кўп нарсани англашга ёрдам беради.\n— Ҳадемай Рождество, менда яна бир муаммо — сенга нима совға қилишни билмайман. Сенга кўп нарса — китоблар, ўйинлар, кўйлаклар қизиқлигини биламан.\nСенга одатдагидан кўпроқ сақланиб қоладиган бир нима совға қилгим келяпти. Ҳар Рождествода мени эслатиб турадиган бирон нима.\nМенимча, сенга нима совға қилишим мумкинлигини биламан. Менга дарров аён бўлган оддий бир ҳақиқатни. Агар уни ҳозир тушунсанг, у ҳаётингни анчагина яхшилайди. Шунда бу ҳақиқат ҳақида ҳеч қачон эшитмаган одамларни ташвишга соладиган муаммоларга дуч келмайсан.\nБу жуда оддий: Ҳеч ким сендан қарздор эмас.\nҚанақасига бу оддий гап муҳим бўлиши мумкин? Балки, ҳозир сенга бундай туюлмас, лекин бу фикр ҳаётингни асрайди. Ҳеч ким сен учун яшамайди, болагинам. Чунки сен — бу сенсан, бошқа ҳеч ким эмас. Ҳар ким ўзи учун яшайди, ўз бахти учун. Буни қанчалик эрта тушунсанг, шунчалик тез кимдир сени бахтли қилиши мумкин деган умиддан халос бўласан.\nБу дегани, ҳеч ким сени яхши кўришга мажбур эмас. Агар кимдир сен яхши кўрса, билгинки, сенда уни бахтиёр қиладиган қандайдир ўзига хослик борлиги учун яхши кўради. Ўша ўзига хослик нималигини англашга ҳаракат қил ва сени янада кўпроқ яхши кўришлари учун шу жиҳатингни кучайтир. Агар одамлар сен учун нимадир қилса, билгинки, шуни хоҳлаганлари учун қилишади. Демак, сен қайсидир сабабга кўра улар учун қадрлисан, кўнглингга ёқишга уринишмоқда. Аммо сендан кимдир шунчаки қарздор бўлгани учун эмас.\nБу дегани, сени ҳеч ким ҳурмат қилишга мажбур эмас. Баъзи одамлар эса сенга яхши муносабатда бўлмайди. Лекин одамлар сенга яхши муносабатда муносабатда бўлишга мажбур эмаслигини англашинг билан дилингга озор бериши мумкин бўлган одамлар билан мулоқот қилишдан қочишни ўрганасан. Ҳа, сен ҳам ўз навбатида, улардан қарздор эмассан.\nЯна ўша гап: Ҳеч ким сендан қарздор эмас.\nСен фақат ўзинг учунгина яхшироқ бўлиб боришинг керак. Шунда бошқалар сенга интилади, сени қўллаб-қувватлашни ва сен билан энг зарур нарсаларни баҳам кўришни хоҳлаб қолишади. Ким сен билан бўлишни истамаса, бунинг сенга дахли йўқ. Агар шудай ҳолат содир бўлса, шунчаки ўзинг истаган муносабатларни изла. Бировнинг муаммоси сеникига айланмасин.\nАтрофдагиларнинг ҳурмати ва муҳаббатини қозониш кераклигини англаганингда, ҳеч қачон имконсиз нарсани кутмайсан, ҳафсаланг ҳам пир бўлмайди. Бошқалар сен билан ҳиссиётларини ҳам, фикрларини ҳам бўлишишга мажбур эмас. Агар шундай қилаётган бўлишса, демак, сен шунга арзийсан. Бошқалар кўрсатаётган меҳрдан ва дўстларингнинг ҳурматидан, эришганларингнинг баридан фахрланишга асосинг бор. Аммо буни абадий деб ўйлама, ҳаммасини осонгина йўқотишинг мумкин. Улар сенга тегишли эмас, буларнинг барига муносиб бўлиш керак.\nҲеч ким ҳеч нима қарз эмаслигини англаганимда, елкамдан тоғ қулагандек бўлди. Бундай фикрда бўлмаган пайтларимда, истаганимга эришолмай жуда кўп кучимни сарфлардим.\nҲеч ким мени шунчаки ҳурмат қилиши, мен билан дўст бўлиши, яхши кўриши, мени комилликка ундаши керак эмас. Натижада бундан тегишли хулоса чиқардим — ўзим истаган одамлар билан бўлишни, қилишни хоҳлаган ишимни қилишни ўргандим.\nБу тушунча менга дўстлик, бизнес шериклар, севимли инсонлар, бўлажак мижозларни берди. Бу менга ҳар доим бошқа одамнинг қалбига кириб борсамгина истаганимга эриша олишимни эслатиб туради. Мен унинг нимани ҳис қилаётганини, унга нима муҳимлигини, нимани хоҳлаётганини тушунишим керак. Ўшандиган у одам билан боғланишни хоҳлайманми ёки йўқми, англайман.\nЙиллар давомида ўрганганимни икки оғиз гап билан тушунтиришим унчалик осон эмас. Аммо, балки, бу хатни ҳар Рождествода қайта ўкирсан, шунда унинг маъноси ойдинлашаверади.\nУмид қиламанки, шундай бўлади, чунки бу сен иложи борича эртароқ англашинг керак бўлган ҳақиқат: ҳеч ким сендан ҳеч нима қарздор эмас.\n1966 йил 25 декабрь,\nМактуб муаллифи: аналитик Гарри Браун.


Агар ҳаёт бўлганида... - Спорт UZ - Скачать музыку бесплатно новинки музыки 2016-2017\nБугун 12 январь. 2016 йилнинг ўн иккинчи куни. Бугун “Оқ-тепа” футбол клуби учун 15 йиллик ҳаётини бағишлаган марҳум Фарҳод Абдурасуловнинг таваллуд топган куни. Бугун Фарҳод Абдурасулов ҳаёт бўлганида 52 ёшни қарши олган бўлар эди. Афсус... Умрини миллионлар ўйинининг ривожи учун бағишлаган инсонга бу кунларни кўриш насиб қилмаган экан. Бугун “Оқ-тепа” футбол клуби раҳбарияти, жамоа аъзолари Фарҳод Абдурасуловни чуқур эҳтиром билан ёдга олди. МАЪЛУМОТ УЧУНФАРҲОД АБДУРАСУЛОВ АБДУНАБИЕВИЧТуғилган санаси: 12.01.1964 йилВафот этган санаси: 03.10.2015 йилТуғилган жойи: Тошкент шаҳриФутболчиликдаги амплуаси: ҳимоячи“Спартак” ва “Чиғатой” футбол мактаблари тарбияланувчиси.Биринчи мураббийлари: Маъруф Акбаров, Сергей Арутюнов.Ўйнаган жамоалари: “Соҳибкор” (Халқобод, 1981-1986 йиллар), “Хонқа” (Хоразм, 1987-1988 йиллар), “Диёнат” (Тошкент, 1989-1990 йиллар), “Атласчи” (Марғилон, 1991-1992 йиллар), “Чирчиқ” (1993-1994 йиллар), “Роҳат” (Қибрай, 1995-1997 йиллар), “Шайхонтоҳур” (ўйновчи мураббий, 1997-1999 йиллар). 2000 – 2015 йиллар оралиғида “Оқ-тепа” жамоасида ишлаган. 15 йил давомида клубда жамоа бошлиғи, маъмури, болалар футбол мактаби директори, мураббийи ва бош мураббийи лавозимларида фаолият кўрсатган. Шогирдлари: Шаҳзод Нурматов (“Металлург”), Алишер Шоғуломов (“Олмалиқ”), Берумий Абдунабиев (“Оқ-тепа”), Никита Павленко (“Олмалиқ”), Сардор Қобулжонов (“Бухоро”), Умид Зуфаров. Категория: Спорт UZ Нашли ошибку?


Аёлга бахт беринг, имконият беринг\nТОШКЕНТ, 3 март. /«Дунё» АА/. Пойтахтимизда 8 март – Халқаро хотин-қизлар куни муносабати билан «Аёллар етакчи лавозимларда: «Covid-19» пандемияси шароитида тенг ҳуқуқли келажакка эришиш» мавзусида давра суҳбати бўлиб ўтди, деб хабар бермоқда «Дунё» АА мухбири ЎзА манбасига таяниб.\nЎзбекистон ижтимоий ва сиёсий ҳаётининг барча соҳаларида аёл раҳбарнинг ижобий образини мустаҳкамлашга қаратилган ушбу тадбир Жаҳон банки, Европа тикланиш ва тараққиёт банки, БМТ Тараққиёт дастури ва БМТнинг Аҳолишунослик жамғармаси билан биргаликда, Ўзбекистон Республикаси Олий Мажлиси Сенати ҳузуридаги Гендер тенгликни таъминлаш масалалари бўйича комиссия ва бошқа ташкилотлар, халқаро тузилмалар билан ҳамкорликда ташкил этилди.\nЎзбекистон Олий Мажлиси Сенати Раиси, Гендер тенгликни таъминлаш масалалари бўйича комиссия раиси Танзила Норбоева, Европа тикланиш ва тараққиёт банки Гендер ва иқтисодий инклюзивлик департаменти директори Барбара Рамбоусек, БМТнинг Ўзбекистондаги доимий вакили Ҳелена Фрейзер Жаҳон банкининг мамлакатимиздаги ваколатхонаси раҳбари Марко Мантованелли ўтган 2020 йил бутун жаҳон мамлакатлари учун барча жабҳаларда мураккаб жараёнларни юзага келтирганини таъкидлади. Бундай қалтис вазият оилалар, энг аввало аёллар, ёшларга ҳам ўзининг таъсирини ўтказмай қолмади.\nКейинги йилларда Ўзбекистонда шиддатли ислоҳотлар кечмоқда. Улар очиқлик, ошкоралик тамойилларига асосланиши билан бирга халқ, айниқса, оилалар, хотин-қизлар фаровонлигини юксалтиришдек эзгу мақсадларни кўзламоқда. Давра суҳбатида Ўзбекистон учун ҳам ўтган 2020 йил жиддий синов йили бўлгани таъкидланди.\nПрезидентимиз Шавкат Мирзиёевнинг БМТ нуфузли анжуманларида гендер тенглик, аёллар ва ёшлар манфаатларини таъминлашга эътибор қаратгани ушбу масалаларнинг мамлакатимизда нечоғли муҳим ва долзарблигини кўрсатмоқда.\nМамлакатимизда парламентнинг ҳар иккала палатасидаги вакиллик органларида аёлларнинг иштироки кучайди. Бу эса Ўзбекистоннинг тегишли йўналиш бўйича жаҳондаги рейтинги тобора ортишида муҳим омил бўлди. Ўзбекистон парламенти Гендер тенглик масалалари бўйича дунёда намуна бўлишга арзигулик мамлакат сифатида тан олинди.\nБугунги кунда турли вазирлик ва идоралар, ҳокимликлар, агентликлар, ташкилотларда раҳбарлик вазифаларида меҳнат қилаётган аёллар сафи кенгаймоқда. Улар ишчанлиги, салоҳияти билан эркаклардан кам эмаслигини амалда исботламоқда.\nКейинги пайтларда ишсиз, тазйиққа, зўравонликка учраган, муаммолар гирдобида қолган аёлларга эътибор кучайди. Уй меҳнати, ўзини ўзи банд этиш, оилавий, аёллар тадбиркорлигини ривожлантириш, аёллар, қизларни касбга ўқитиш бўйича тизимли ишлар олиб борилмоқда. Маҳаллаларда «Аёллар дафтари» жорий этилиб, унга кирган аёлларнинг муаммолари ўрганилмоқда. Мавжуд масалаларни ҳал этишда юртимиз банклари билан бирга халқаро молиявий тузилмалар ҳам кенг жалб этилиши кутилмоқда.\nҚизларни олий таълимга қамраб олиш, турли жабҳаларида меҳнат қилаётган аёлларни фаол қўллаб-қувватлаш борасида илғор ташаббуслар жорий этилмоқда.\nАйни пайтда “Covid-19» пандемияси даврида иқтисодиётни тиклаш, аёл раҳбарларнинг мавжуд салоҳиятидан самарали фойдаланиш, коронавирус тарқалиши хавфини камайтиришда аёллар ва қизларнинг иштирокини таъминлашни кучайтириш муҳимдир.\n«Опа-сингиллар» нодавлат нотижорат ташкилоти раҳбари Наталя Плотникова алоҳида эҳтиёжли аёллар, имконияти турлича оилалар бандлик, коммунал соҳаларда муайян муаммоларга дуч келаётганини таъкидлади.\n-Тез орада жойларга, ҳудудларга чиқиб, тегишли ишлар бошлаб юборилади,– деди Сенат Раиси, Гендер тенгликни таъминлаш бўйича комиссия раиси Танзила Норбоева. – Бунда Сизлар билан долзарб масалаларни атрофлича муҳокама этиш, уларнинг ечимини биргалашиб топишга алоҳида эътибор қаратилади.\nХалқ таълими вазири Шерзод Шерматов, Коррупцияга қарши кураш курашиш агентлиги директорининг ўринбосари Умида Тўхташева, ЕТТБнинг Ўрта Осиё бўйича кичик ва ўрта бизнесни молиялаштириш ва ривожлантириш бўлими раҳбари Нодира Мансурова ва бошқаларнинг гендер тенгликка оид маърузалари катта қизиқиш уйғотди. Савол-жавоблар кескин, лекин самимий бўлди.Ўзбекистон Республикаси Гендер тенгликни таъминлаш масалалари бўйича комиссияси ҳамда Европа тикланиш ва тараққиёт банки ўртасида ҳамкорлик тўғрисида меморандум имзоланди. Томонлар хотин-қизларнинг имкониятларини кенгайтириш, уларнинг иқтисодий фаровонлиги ошириш, гендер тенгликни таъминлаш юзасидан вазифаларни биргаликда ҳал этишга келишиб олдилар.\nТадбир доирасида «Гендер тенглик фаоли» миллий танлови ғолибларини тақдирлаш маросими бўлиб ўтди.\nБухоролик ношир нега қатағон қурбонига а...\nСобиқ тузум даврида халқимизнинг ватанимиз озодлиги ва эркинлиги йўлида курашган минглаб ...


Архивы ЎПКА СИЛИ ⋆ WWW.SAVOL-JAVOB.COM\nЎпканинг сурункали шамоллаши, балғамнинг сақичсимон қуюқ бўлиши ўпка силини келтириб чиқаради. Наслдан-наслга ўтадиган ўпка сили сурункали сил ҳисобланади. Қуюқ балғам ошқозон ичакларида тўсиқ пайдо қилади. Юракка ҳаво етишмаслиги балғамнинг таъсиридан бўлади. Бу касаллик айниқса, қиш, баҳор ойларида активлашади. Даволаш қийин кечади. Чунки нам ҳавода балғам кўпаяди. Балғам тозаловчи дориларнинг ўндан бири таъсир этади, холос. Бемор …\nЎПКА СИЛИ Читать полностью »


VOA Виртуал сайлов ҳақида – mulkdor.com\nThursday 21 January 2021 /\nVOA Виртуал сайлов ҳақида\nFebruary 6 2015, 07:02\nЎзбекистонда 29-мартга белгиланган президент сайловлари олдидан давлат матбуотида тарғибот ишлари давом этмоқда. Аксарияти хорижда бўлган мухолифатчилар эса интернет орқали кампания олиб боришга уринмоқда. Виртуал сайлов комиссияси тузилди.\nЎзбекистон Марказий сайлов комиссиясидан фарқли бу онлайн органнинг қарорлари бирор қонуний кучга эга эмас.\nАммо ташкилотчиларга кўра, бу ташаббус чорак асрдан буён адолатли сайлов нималигини билмай келаётган ўзбекистонликлар учун ҳам, бу жараёнда иштирок эта олмайдиган мухолиф сиёсий лидерлар учун ҳам ўз дастурларини жамоатчиликка тақдим этувчи имконият.\nВиртуал сайлов комиссияси таркиби хориждаги таниқли ўзбек фаолларидан ташкил топган. У айни пайтда Ўзбекистон президентлигига даъвогар номзодларни рўйхатга олмоқда.\nВиртуал комиссия Ислом Каримов тўртинчи бор ўз номзодини сураётганини ноқонуний ҳисоблайди ва бу борада Ўзбекистон прокуратурасига шикоят қилган.\n«Каримов 4-5 марта ўз номзодини қўйяпти. Биз уни олиб ташладик, бу ҳақда эълон ҳам қилдик, бу бизнинг бир томонимиз. Ҳозир буни Ўзбекистон ичкарисидаги ташкилотлар давом эттираяпти. Мана Ҳуқуқ ҳимоячилари Алянси раҳбари Елена Урлаева прокуратурага шикоят билан чиқди. Ҳуқуқ фаоли Суръат Икромов сайловда Каримовни бойкот қилиш ташаббуси билан чиқмоқда. Айтмоқчимизки, хориждаги иш ватан ичкарисида ҳам акс-садо бераяпти“, — дейди Виртуал сайлов комиссияси мувофиқлаштирувчиси, Швецияда сиёсий муҳожирликда яшаётган фаол Муҳаммадсолиҳ Абутов.\nВиртуал сайлов комиссияси 10-февралгача Ўзбекистон президентлигига номзодларни рўйхатга олади. Овоз бериш интернет орқали амалга оширилади. Натижалар Ўзбекистонда президентлик сайловлари ўтиши ортидан эълон қилинади.\nМуҳаммадсолиҳ Абутов дейдики, Комиссия аввало ўзбекистонликларга виртуал тарзда бўлса-да танлаш имкониятини берувчи сиёсий ташаббус, қолаверса, бугунги тузумга муқобил таклифларни олға сураётган сиёсий лидерлар ҳақида жамоатчиликка дарак беради.\n«Ўзбекистонда сиёсий жараёнлар ўзгаришсиз, турғун ҳолатда… Совет даврини қўяверинг, мустақиллик даврида ҳам адолатли сайлов бўлмади. Бизнинг бу ташаббусимиздан мақсад ташқарида нисбатан эркинроқ вазиятда бўлган фуқароларимизни сиёсий жараёнларга жалб қилиш. Қанча одам бўлсин, бизда чеклов йўқ, ўз номзодини қўйиш имкониятига эга. Бу бир тажриба, мухолифат тарихидаги биринчи жараён. Каримов даражасида бўлмаса ҳам, сиёсий амбицияларга эга янги шахслар майдонга чиқишини кутаяпмиз, ҳали ўзбек халқига яхши таниш бўлмаган ёшлар пайдо бўлишига умид қилаяпмиз “, — дейди Абутов.\nВиртуал сайлов комиссияси воситасида ўз номзодини синовдан ўтказишга қарор қилган мухолифат фаоллари ҳозирча кам.\nАйни пайтда ташкилот рўйхатидан “Адолат” партияси номзоди Наримон Умаров, ХДП номзоди Ҳотамжон Кетмонов, “Миллий тикланиш” дан Акмал Саидов ва “Қийноқларсиз ҳаёт” нодавлат ташкилоти раҳбари Моҳира Ортиқовалар номзоди ўрин олган.\n10-февралга қадар номзодлар рўйхати кенгайиши кутилмоқда.\n“Биз ҳам мухолифат ягона номзод билан чиқишини орзу қилган эдик, лекин афсус, бу имконсиз, биласиз, ўзбек мухолифати ўртасида иттифоқ йўқ. Шу ҳафта ичида яна тахминан бешта номзоддан ариза берилиши кутилмоқда”, — дейди Абутов.\nВиртуал сайлов комиссияси ташкил қилинишига Ўзбекистон Марказий сайлов комиссияси ҳозирча бирор муносабат билдирмаган.\nТашаббусчиларнинг айтишича, комиссия сайти Ўзбекистонда дастлаб блокланмади, аммо саҳифага кирувчилар сони ошиши ортидан Виртуал сайлов комиссияси саҳифаси тўсиб қўйилган.


Россия Сурияда ҳокимият қуролли тўнтариш йўли билан ўзгаришига йўл қўймайди\n13:03 / 14.10.2015\nСурияда ҳокимият қуролли тўнтариш йўли билан амалга оширилиши халқаро ҳуқуқнинг бузилиши бўлади, шу боис Россия бунга қарши курашмоқда. Бу ҳақда Россиянинг Суриядаги элчиси Александ Киншчак баёнот берди.\n“Россия бугун амалда режим ташқи томондан ҳокимиятни алмаштиришга бўлган ҳаракатга қарши чиқмоқда. Бизнинг операциямизга бўлган асабий реакцияга қараганда, айнан шу режалар ортида турган давлатлар кўпроқ хавотир изҳор қилмоқда”, - унинг сўзларини келтиради РИА Новости агентлиги.\nШунингдек, у Москва Ливия ва Ироқдаги тўнтаришлар оқибатларини яхши эслагани учун Сурияда бунга йўл қўймаслигини таъкидлади.


Қўй терисидан либос кийиб кўрганмисиз?\nАввал хабар берганимиз каби, “Ўзэкспомарказ” миллий кўргазамалар мажмуасида “Ўзчармсаноат” уюшмаси ташаббуси билан анъанавий “UzCharmExpo” чарм, пойабзал ва мўйна 11-халқаро кўргазма-ярмаркаси давом этмоқда.\nАнжуман экспозициясидан 3500 ортиқ маҳсулот намуналари жой олган бўлиб, энг замонавий чарм-пойабзал, мўйна маҳсулотларини ана шу ерда учратиш мумкин. Улар орасида қўшма корхона шаклида фаолиятини ташкил этиб, қоракўл терисидан турли хилда тайёр маҳсулотлар ишлаб чиқараётганлар ҳам кўпчиликни ташкил этади. Қашқадарё вилояти Косон туманида фаолият юритаётган Ўзбекистон- Белорус қўшма корхонаси ана шундай корхоналардан бири бўлиб, жорий йилнинг ўтган даврида 95 минг доллар миқдорида экспортни амалга оширди.\n–Ҳудудимизда етиштирилган қоракўл ва белорусдан келтирилган норка терисидан аёллар,болалар ва эркакларга бош кийимлар тикамиз, –дейди корхона директори Шамсиддин Тошмуродов. – Айни вақтда уларни тури 15 хилга етди. Шунингдек, ҳарбийларга уст кийимлар, аёллар ва болаларга нимчалар, пальтолар ҳам тайёрлаймиз. Теридан қилинган ёстиқ ва жойнамозлар ҳам кўпчиликка манзур бўлмоқда.\nАйни вақтда ишлаб чиқариш сифатини янада ошириш учун Туркиялик ишбилармонлар билан ҳамкорликни йўлга қўймоқчимиз. Улардан келтириладиган технологиялар кўмагида қоракўл билан бир қаторда қўй терисига ҳам ишлов бериш ва маҳсулот тайёрлашни мўлжаллаб турибмиз. Чунки, юртимизда қўй териси ҳам жуда кўп.\nШу ўринда биз тадбиркордан “қўй териси билан қоракўлни нима фарқи бор? Уларга ишлов бериш жараёни қандай кечади?” дея сўраганимизда албатта фарқи борлигини тушунтирди.\n–Қўй терисини териси ва жуни қоракўлга нисбатан қалин бўлади. –дейди Ш. Тошмуродов.– Шунинг учун қўй терисини қайта ишлаш жараёни узоқ давом этади. Қоракўлга ишлов бериш унча қийин эмас. Арпадан ёрма қилиб, шу билан ишлов берамиз. Ҳаммаси экологик тоза бўлиб, кимёвий ҳеч нарса қўшилмайди. Қўй терисидан ҳарбийларга пальтолар, завод ва фабрика ишчиларига махсус нимчалар тикамиз. Улар табиий жараёнда жуда иссиқ бўлиб, танани совуқдан яхши сақлайди.\nАйни вақтда корхонада янги лойиҳалар устида иш олиб борилмоқда. Ана шунда яна қўшимча 20 иш ўрни яратилади.\nҚайд этиш жоизки, айни вақтда корхона қошида қоракўлчиликда янги навларни яратиш борасида наслчилик ишлари ҳам олиб борилмоқда. Натижалар эса қувонарли. Қоракўлнинг йўқолиб бораётган юзлаб тури қайта тикланиши кутилмоқда.\nЯна бир гап айни вақтда тизимда экспорт географияси ва ҳажми, айниқса, хорижий бозорларга айнан юқори қийматли тайёр маҳсулотларни етказиб бериш ҳисобига экспорт структураси ўзгармоқда. Агар рақамларга назар ташласак, 2017 йилда экспортдан келган тушум 105,1 миллион долларни ташкил этган бўлса, жорий йилнинг якуни билан 197 миллион долларлик маҳсулот экспорт қилиниши кутилмоқда Ўсиш суръати 2017 йилга нисбатан 1,9 баробарга кўп бўлиб, 2025 йилга келиб эса экспорт кўрсаткичлари 1,5 миллиард доллардан ошиши прогноз қилинмоқда.


Жиззахда “Энг китобхон мактаб” лойиҳасининг ғолиблари аниқланди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Жиззахда “Энг китобхон мактаб” лойиҳасининг ғолиблари аниқланди\nЖиззах шаҳридаги ёшлар инновацион марказида Ўзбекистон Республикаси Ички ишлар вазирлиги, Халқ таълими вазирлиги, Ахборот ва оммавий коммуникациялар агентлиги каби бир қатор давлат ва жамоат ташкилотлари ҳамда “Китоб дунёси” ва “Китоб маркази” тармоқ савдо марказлари ҳамкорлигида ташкил қилинган “Энг китобхон мактаб” лойиҳасининг ғолибларини тақдирлаш маросими бўлиб ўтди.\nЗиёлилар иштирокида уюштирилган тадбирда Ўзбекистон Республикаси Ички ишлар вазирининг ўринбосари, полковник Рустам Хатамов, Жиззах вилояти ҳокими Эргаш Салиев ҳамда Ўзбекистон Ёзувчилар уюшмаси аъзолари сўзга чиқиб, мамлакатимиз Президентининг 2017 йил 13 сентябрдаги “Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғрисида”ги қарорининг ижросини таъминлаш бўйича амалга оширилаётган ишлар ҳақида атрофлича тўхталиб ўтдилар.\nЖиззах вилоятида 2020 йилнинг 20 январида бошланган “Энг китобхон мактаб” лойиҳаси шу йилнинг 5 мартига қадар давом этди. Бу жараёнда вилоятдаги мавжуд 548 та ўрта умумтаълим мактабларида китоб ярмаркалари ташкил этилиб, 200 мингдан ошиқ ўқувчилар, уларнинг ота-оналари ҳамда ўқитувчиларга миллий ва жаҳон адабиёти намуналари арзон нархларда етказиб берилди.\nТадбир доирасида 37 нафар ўқитувчига “Халқ таълими аълочиси” кўкрак нишонлари топиширилди. Шундан сўнг вилоятдаги ўрта умумтаълим мактабларининг иқтидорли ўқувчилари китоблар жамланмалари ва қимматбаҳо совғалар билан тақдирланди. Имконияти чекланган болаларга ҳам бадиий адабиётлар ажратилди.\nМаросимда ўрта умумтаълим мактабларининг кутубхоначилари, мактаб директорлари, халқ таълими бўлими услубчилари, фаол ўқувчиларга китоблар ва совғалар топширилди. Шунингдек, китоб савдосини ташкил этишда фаол қатнашганлар олий ўқув юртлари контракт тўловларини қоплаш ҳамда иш билан таъминланиш имконини берувчи сертификатларга, китобхон ёшлар эса ваучерларга эга бўлишди.\nЛойиҳа доирасида энг кўп китоб хариди уюштирилган ҳудуд Арнасой тумани бўлди. Мазкур натижа учун Арнасой тумани халқ таълими бўлими мудири Мирмуҳсин Низомов “Нексия 3” автоулови билан тақдирланди. Кейинги ўринларни эгаллаган Янгиобод ва Дўстлик туманлари халқ таълими бўлимлари вакилларига компьютер жамланмалари берилди. Совғаларни Ўзбекистон Республикаси Ички ишлар вазирининг ўринбосари, полковник Рустам Хатамов, Жиззах вилояти ҳокими Эргаш Салиев топширди. Тадбирдан таниқли санъаткорларнинг чиқишлари ҳам ўрин олди.


Ливияда уч россиялик ва бир украиналик асирликдан озод этилди\nVagner Group рус хусусий ҳарбий ширкатига алоқадор рус жамғармаси Ливияда уч нафар россиялик ва бир нафар украиналик асирликдан озод қилинганини маълум қилди.\n2 январь куни «Анъанавий қадриятларни ҳимоя қилиш жамғармаси» раҳбари Александр Малькевич Telegram мессенжерида ушбу тўрт шахс бир неча ҳафта олдин «ўғирлаб кетилганини» айтди, аммо улар нима учун Ливияга боргани ёки уларни ким асир олгани ҳақида маълумот бермади.\nЖамғарма ўзини «фаолияти Россия Федерациясининг миллий манфаатларини ҳимоя қилишга қаратилган нотижорат ташкилот» дея таърифлайди.\nМосква Ливия пойтахти Триполида БМТ тан олган Миллий муроса ҳукуматига қарши курашаётган ёлланма аскарларни қўллаб-қувватлашда айбланмоқда. Муроса ҳукумати Бирлашган Араб Амирликлари, Россия ва Миср дастаклаётган Халифа Ҳафтар кучларига қарши курашмоқда.\nVagner Group ширкатини россиялик бизнесмен, президент Владимир Путиннинг яқин ҳамкори Евгений Пригожин бошқариши айтилади.\nОктябрь ойида Европа Иттифоқи ва Британия Россиянинг Ливия фуқаролик урушидаги ролига жавобан Пригожинга қарши санкция жорий қилган эди.


Каспий денгизи сувлари қон рангига бўялди (фото, видео) — Sof.uz\nЖАҲОН 11,018,907 6,175,566 524,828\nКаспий денгизи сувлари қон рангига бўялди (фото, видео)\n10.02 17:42 5564 Жаҳон\nЭкология департаменти Приморье овули яқинида Каспий денгизи суви нима сабабдан қизилга бўялганига изоҳ берди, деб хабар берди Kazinform мухбири.\nМанғистау вилоят экология департаментининг маълум қилишича, сувнинг қизил рангга бўялиши диатом сув ўтлари билан боғлиқдир. Бундан одамларга ва табиатга ҳеч қандай зарар келмайди.\n«Ушбу сув ўтлари ранги оч қизилдан тўқ қизилгача ўзгариб туради. Уларнинг 3800 дан зиёд турлари маълум. Каспийда 25 тури мавжуд. Бизда лауренция, полисифония, мелобезия каби турлари бор. Уларнинг денгиз ҳаётига асло зарари йўқ, балиқларга хавф туғдирмайди», - дейди департамент давлат экологик назорат бўлими мутахассисис Ержан Жумашев.\nМутахассислар ушбу ҳодиса ҳар йил такрорланишига урғу берди. «Бу ҳар йил такрорланадиган ҳодиса. Январь ойида ранги ўзгаради. Каспийда сув ўтлари қизил рангда бўлади, улар бир жойда гала бўлиб ўсади. Ҳозир қор ёғиб турганлиги боис, оппоқ қор фонида аҳолига аниқ кўринган. Аслида эса ваҳима қилишга мутлақо ҳожат йўқ», - дейди Манғистау вилоят экология департаменти лаборатория таҳлиллари назорат бўлими бошлиғи вазифасини бажарувчи Раушан Тўлепова.\n1.07 16:25 2426\n1.07 10:55 2316\n1.07 18:15 1412\nБугун, 12:48 1410\n30.06 20:19 1310\n17:30 42 Ўзбекистон\n17:04 123 Ўзбекистон\n16:46 273 Тиббиёт\nБугун, 16:38 414 Спорт\nБугун, 16:21 414 Иқтисод\nБугун, 16:03 487 Ўзбекистон


Ўзбекистон телевидениеси Ислом Каримов ҳақидаги ҳужжатли филмни намойиш этди - BBC News O'zbek\nЎзбекистон телевидениеси Ислом Каримов ҳақидаги ҳужжатли филмни намойиш этди\nМустақилликнинг 20 йиллик санаси арафасида намойиш этилган филм Президент Каримовнинг мустақиллик тарихидаги ролига бағишланади.\nДавлат телевидениесининг 1-канали орқали намойиш этилган филм "Мустақиллик арафасида ёки шўроларнинг сўнгги талвасаси" деб номланади.\nУнда айрим сиёсий таҳлилчилар ҳамда марҳум адабиётшунос олим Озод Шарофиддинов иштирокидаги архив материалларидан фойдаланилган.\nФилмда, жумладан, қорда пахта тераётган аёл тасвири ортида бошловчининг мана бу сўзлари янграйди:\n"Бу- йилнинг энг совуқ кунларидан бири эди. Аммо ҳеч ким шикоят қилмас эди. Чунки шикоят қилиш фойдасиз эди. Музлаб қолган чаноқларни теришнинг бемаънилик эканини ҳамма билар эди. Ботқоқ далалар биз учун адоғи кўринмас йўлдек туюларди. Бутун миллат ўғрилар ва порахўрлар деб элон қилинган эди".\nШундан сўнг бошловчи шўролар давридаги репрессиялар, Наврўз ва исломий жанозаларнинг тақиқланиши сингари ҳолатларга эътибор қаратади.\nФилмдан милиция намойишчиларни резина таёқлар билан дўппослаётган тасвирлар ҳам ўрин олган.\nБошловчи уларга "ҳамма Совет Иттифоқидаги ижтимоий вазитдан тўйган эди" дея изоҳ беради.\nҲужжатли филм Кремлни СССРни сақлаб қолиш учун иттифоқ худуди, жумладан, Фарғона водийсида этник низоларни келтириб чиқаришда айблайди.\n"Литературная газета"дан иқтибос экани айтилган мана бу парчада Ислом Каримовнинг низоларни бартараф этишдаги ролига баҳо берилган:\n"Ислом Каримов бутун саъй -ҳаракатларини Фарғона водийсида тинчликни ўрнатишга йўналтирди. У жуда нозик вақтда ҳокимиятга келган эди. Бу вақтда Фарғона водийсида одамлар бир-бирларини ўлдираётган ва уйларни ёқаётган эдилар. Янги сайланган раҳбар дарҳол воқеа жойига етиб борди".\nФилмда Фарғона водийси ва Тошкент вилоятидаги этник зиддиятлар, кейинроқ эса Ўшдаги биринчи қирғиннинг тўхтатилиши Президент Каримовнинг хизматлари экани таъкидланади.\nУнда 1991 йил Наманганда юз берган исломий ғалаён тасвирлари, жумладан, Президент Каримовнинг намойишчилар раҳбари Тоҳир Йўлдош қўлидан микрофонни олаётгани ҳам акс этган.\nТасвир ортида марҳум адабиётшунос Озод Шарофиддиновнинг "Каримов тартибсизликлар саҳнасига етиб борди. Бу фожиа эди. У ерда онги диний экстремизм билан заҳарланган жуда кўп ёшлар тўпланган эди. Улар фанатиклар эди" , деган сўзлари келтирилади.\nФилмдан марҳум қирғиз адиби Чингиз Айтматов билан суҳбат ҳам ўрин олган.\nАйтматов Каримовни лидер деб атайди ва унинг Марказий Осиё тарихидаги ролига ижобий баҳо беради.\nАммо ҳужжатли филмда Совет Иттифоқи қулашидан 6 ой аввал ўтказилган референдумда Ўзбекистон СССРнинг сақланиб қолиши учун овоз бергани ҳақида лом-мим дейилмайди.\nНаманганлик журналист ва мухолифат фаоли Носир Зокир филмни бир томонлама ва нохолис, дея баҳолайди.


Бошоқли дон | Управление сельского и водного хозяйства Самаркандской области\nАпрель ойида бошоқли дон экинларинин парваришлаш бўйича тавсиялар\nОб-ҳавонинг ўзига хос ўзгарувчан келаётган бу йилги шароитда ғалладан мўл ва сифатли ҳосил етиштириш учун агротехник тадбирларни ўз вақтида маромига етказиб бажариш, мавжуд ресурслар, минерал ва маҳаллий ўғитлар ҳамда сувдан унумли фойдаланиш даркор.\nАпрель ойида ғалланинг найчалаш даври давом этаётган пайти ҳисобланади.\nБу давр поянинг энг пастки қисми бўртиб, шиш ҳосил бўлиши билан бошланади. Мазкур шиш тупроқнинг устки қисмидан 3–5 см баландликда ривожланиб, 12–15 кун давом этади. Ниҳолларнинг биринчи, иккинчи ва учинчи бўғинлари пайдо бўлади. Тупроқдаги намлик озуқа моддаларнинг миқдорига қараб, ҳар бир бўғин орасининг узун ёки калталиги, найча ичида ривожланаётган бошоқлардаги доннинг сони қанча бўлишини кўрсатади.\nТупроқдаги намлик, ҳарорат ва озуқа моддаларнинг миқдори етарли бўлганда тез, аксинча бўлганда жуда секин ўтади. Поянинг ўсиши бошоқли дон экинларининг гуллаш давригача айрим ҳолатларда доннинг шаклланишигача давом этиши мумкин. Ушбу даврда тупроқнинг дала нам сиғими (ДНС) 70-75-70 фоиздан кам бўлмаслиги керак, шунда найчалаш даври самарали бўлиб, ҳар бир маҳсулдор поя тез найчалашга ўтади. Бундан ташқари ниҳолларни барг орқали озиқлантиришда 1-марта гектарига 8–12 кг.дан карбомид эритмаси билан суспензия сепилса, ғалла ривожини янада тезлаштиради ва ҳосил бошоқларининг шаклланишига ижобий таъсир этади.\nРеспубликамизда экилаётган ғалла навлари эрта, ўрта ва кечпишар навларга бўлиниб, уларнинг бошоқлаш даври: эртапишар (Чиллаки, Старшина, Звезда, Бобур, Матонат, Андижон–4, Есаул) навларда бошоқлаш даври 15–20 апрель, ўртапишар (Краснодарская–99, Таня, Гром, Нота, Аср, Андижон–2, Зимница) навларида 22–25 апрель, кечпишар (Дурдона, Москвич, Андижон–1, Восторг) навларда эса 25–30 апрель кунларига тўғри келади.\nНайчалаш даври ўтгандан сўнг, поядаги охирги байроқча барг қинидан ташқарига бошоқ чиқа бошлайди. Шу пайтдан бошлаб ўсимлик бошоқлаш даврига ўтади. Буғдой бошоғи, бошоқ ўзагидан ва бошоқчалардан иборат бўлади. Ҳар бир бошоқча қобиғида гулдонлар жойлашган. Гулдон буғдойда 2–5 тани, арпада эса биттани ташкил этади. Кўпчилик ғалла экинлари бошоғидаги гулдон қилтиқлар билан тугайди. Бу даврда мақбул ҳарорат 32 оС фойдали ҳисобланади. Шунингдек, бу даврда суғориш имконияти мумкин бўлган, сув билан яхши таъминланган майдонларда ҳар бир гектарига ўртача физик ҳолда 100–150 кг азотли минерал ўғитлар бериб, 1000–1100 м3 сув билан суғориш яхши самара бериш билан бир қаторда доннинг сифатини яхшилайди.\nРивождан орқада қолган, кеч экилган ғаллаларни парваришида ҳар гектар майдонга 10 тоннадан чириган маҳаллий ўғит чиқариб, шарбат қилиб оқизиш, қўшимча 100–150 кг. дан азотли озиқлантириш, сўнг пешма-пеш суғоришни ташкил этиш, бегона ўтлар турини аниқлаб, уларга қарши гербицидлар билан ишлов бериш қолоқ ғалла майдонлари ривожини яхшилайди, дон сифати ва ҳосилдорлиги ортишида яхши самара беради.\nАпрель ойида бошоқли дон экинларининг зараркунанда ҳашаротлардан шиллиққурт, зарарли хасва, буғдой трипси ва арракаши кабилар катта майдонларини зарарлаши давом этади. Шунингдек сариқ, қўнғир занг, септориоз касалликларининг ғалла майдонларини зарарлашини инобатга олиб доимий кузатув ва қарши кураш чораларини эртароқ кўриш керак. Акс ҳолда бу тадбирларни кечиктирилиши етиштирилаётган доннинг сифати ва ҳосилдорлигини пасайишига олиб келади.\nҒаллa майдонларида пайдо бўлган касалликларга қарши қуйидаги кимёвий препаратлардан фойдаланиш тавсия этилади. Жумладан, 22,5 фоизли Титул ДУО, Дуплет ТТ, Уредоцин, Энтоликур, 33 фоизли Альто супер эм.к.л. (0,3–05 л/га) каби фунгицидлар билан ишлов бериш септориоз, сариқ ва қўнғир занг, ун-шудринг касалликларига қарши курашда ижобий натижа беради. Шунингдек, азотли минерал ўғитлар билан озиқлантириб, енгил суғориш лозим.\nҲашаротларга қарши 20 фоизли Багира с.э.к. (0,07–01 л/га), 5 фоизли Каратэ эм.к., Далате эм.к. (0,15–0,2 л), Атилла эм.к. (0,15–0,20 л/га), Кинмикс эм.к. (0,2 л/га), 10 фоизли Караче эм.к. (0,07–0,1 л/га) препаратларини 300 литр сувга аралаштириб сепиш яхши самара беради.\nБунда касаллик ва зараркунанда ҳашаротларнинг тарқалиш ўчоқларига барча турдаги штангали, ОВХ пуркагичлар, қўл аппаратлари билан ўз вақтида ишлов бериш талаб этилади.\nҒаллa бошоқлаш даврида шарбат ўралар маҳаллий ўғитлар билан тўлдирилиб, суғоришни шарбат усулида ташкил этиш жуда самаралидир.\nУмуман, апрель ойида об-ҳаво ва тупроқ шароитига қараб ғаллани 2 маротаба суғориш ҳамда гуллаш ва бошоқлаш даврида ҳолатига қараб 100–150 кг. дан қўшимча азотли ўғитлар билан ўғитлаш тавсия этилади.\nЮқоридаги қайд этилган агротехнологик тадбирларни ўз вақтида белгиланган тартибда амалга оширилиши ғалла майдонларида ҳосилни тўлиқ сақлаб қолишга ҳамда 10–15 ц/га ҳосилга ҳосил қўшилади.


00:00 / 21.02.2016 | farid | 316\nХазрат, юзага келган талоқ масаласи бўйича вилоят диний идорасига мурожат қилган эдим. Улар Тошкент шаҳридаги масжидга хотиним билан бирга боришим кераклигини айтишди. Ўзим борсам бўлмайдими? Йўллар ҳозирда яхши эмас, унинг устига ўғлимнинг тоби йўқ.\nТошкент шаҳридаги масжидга эмас, диний идорага деган бўлишлари керак. Афтидан сизнинг масалангиз оғирга ўхшайди. Шунинг учун аёл ҳам бирга бўлиши керак. Бир томонлама гап билан бундай ишлари ҳал қилиб бўлмайди. Имконини топиб, аёлни ҳам бирга олиб боринг.\nБиллярд ўйнаш жоизми?


Жамият акциядорларини рўйхатга олиш 2021 йил 5 ноябр куни соат 9:00 да бошланади. Жамият акциядорларининг навбатдан ташқари умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.\n3. Жамият Кузатув кенгаши аъзоларини сайлаш.\n4. Жамият Тафтиш комиссияси аъзоларини сайлаш.\n5. Жамиятнинг 2021 йил бўйича молиявий-ҳўжалик фаолиятининг якунларини мажбурий текшириш учун ташқи аудиторлик ташкилотини ҳамда унинг хизматларига тўланадиган ҳақ миқдорини белгилаш.\n6. Жамиятни ижроия аппарати тузилмасини ўзгартиришлар киритган ҳолда янгидан тасдиқлаш.\n7.“O’zagrolizing” акциядорлик жамияти кузатув кенгаши аъзоларини мукофотлаш тўғрисидаги Низом”ни янги таҳрирда тасдиқлаш.\n8.“O‘zagrolizing” акциядорлик жамияти Кузатув кенгаши тўғрисидаги Низом”ни янги таҳрирда тасдиқлаш.\n- Жамият акциядорларнинг навбатдан ташқари умумий йиғилиши ўтказилиши ҳақида хабар қилиш учун жамият акциядорларининг реестрини шакллантириш санаси: 2021 йил 13 октябр\n- Жамият акциядорларининг навбатдан ташқари умумий йиғилишида иштирок этиш ҳуқуқига эга бўлган акциядорларининг реестрини шакллантириш санаси: 2021 йил 1 ноябр


Uzwebiston: Бюджетда маҳбус пойабзалига пул қолмадими? - BBC News O'zbek\nЎзбекистон Сенати мустақиллик байрами арафасидаги ялпи мажлисида қатор қонунларга ўзгартиришлар киритган.\nУлар орасида Ўзбекистон Жиноят-ижроия кодекси ҳам бор.\nУшбу кодексга киритилган янги ўзгартиришларга мувофиқ, манзил колонияларда жазо ўтайдиган маҳкумлар бундан кейин талаб қилинган кийим-кечак, ички кийим ва пойабзал билан республика бюджетидан таъминланмайди.\nБу ҳақда Ўзбекистон қонунчилигига ихтисослашган norma.uz веб-сайти хабар тарқатган.\nШунингдек, бундан олдин фақат маҳкама қарорлари бўйича маҳкумлар манзил колонияларига ўтказилган бўлса, бундан кейин эҳтиётсизлик туфайли жиноят содир этган ёки жазо сифатида озодликдан маҳрум қилиш кўзда тутилмаган тутқунлар ҳам манзил колонияларида жазо муддатини ўтайдиган бўлади.\nnorma.uz веб-сайти бундан кейин Ўзбекистондаги умумий тартибдаги ва қаттиқ режимдаги қамоқхоналарда жазо ўташ тартиблари ҳам ўзгаргани ҳақида маълум қилган.\nЎзбекистон Сенати августдаги ялпи мажлисида Жиноят-Процессуал кодексига ҳам ўзгартириш киритган, бу ўзгартиришга биноан, мамлакатда уй қамоғи тартиби жорий қилинган.\nБу билан Ўзбекистондаги эҳтиёт чоралари турлари кўпайган.\nХабар қилинишича, гумон қилинган, айбланувчи ёки судланувчига нисбатан қамоққа олиш тарзидаги эҳтиёт чорасини танлаш учун асослар мавжуд бўлганида унинг ёши, соғлиги, оилавий аҳволи ва бошқа ҳолатларни ҳисобга олиб, қамоққа олиш мақсадга номувофиқ деб топилган тақдирда уй қамоғи жазоси қўлланилади.\nЎзбекистон Давлат департаменти диний ҳисоботига илк раддия эълон қилган\nСветлана Ортиқова: 'сиёсий маҳбуслар йўқ, давлатга қарши жиноятчилар бор'


20 йил қозоғистонлик фермер қўли остида қулдек ишлагани ҳақида ёлғон сўзлаган Алексей Котов кимлиги номаълум расмийлардан бири билан гаплашмоқда, ноябр ойида олинган сурат. Якунда у ўз даъвосидан қайтган бўлса-да, Россия расмийлари қозоқ журналистларига худди россияликларга нисбатан бўлганидек, қўпол муомала қилганлар. [Vk.com/ombudsman76]\nҚАРАҒАНДА ВИЛОЯТИ, Қозоғистон – Ноябр ойида Россиялик ишчининг Қозоғистон фермасида 20 йил зўравонлик ва «қуллик» остида ишлагани ҳақидаги даъвоси тезда чиппакка чиққан бўлса-да, Россия ҳукумати бу ҳодисадан тарангликни янада кучайтириш йўлида фойдаланиб қолган.\nУшбу қисқа муддатли халқаро можаро, шунингдек, Россия ҳукуматининг Қозоғистондаги этник руслар дуч келадиган якка тартибдаги ҳолатларни Россиядаги Марказий Осиёлик меҳнат мигрантларига нисбатан тизимли ва кенг тарқалган зўравонликларга тенглаштиришга қаратилган уринишларини фош этган.\nБу хабар 17 ноябр куни ижтимоий тармоқларда чиққан видеодан тарқалган.\nУнда ўрта ёшлардаги россиялик Алексей Котов Қозоғистоннинг Қарағанда вилояти Шет туманида мажбуран ушлаб турилганини айтган.\nҚозоғистонлик фермер қўли остида 20 йил қул бўлиб ишлагани ҳақида ёлғон сўзлаган Алексей Котов, ноябр ойида Vk.com платформасидаги видеолавҳадан олинган скриншот. У кейинчалик ўз иддаоларидан воз кечган бўлса-да, халқаро можаро келтириб чиқаришга улгурди. [Vk.com/ombudsman76]\nТушунарсиз гапиришидан унинг маст ҳолатда эканини тахмин қилиш мумкин.\n«Ойи, дада, Қозоғистондан чиқиб кетишимга ёрдам беринглар», дейди у камерага.\nШовинистик Россия оммавий ахборот воситалари бу хабарни тезда тарқатиб юборди.\nҚозоғистон полицияси Россиянинг Ярославл вилоятида туғилган 44 ёшли Алексей Котовни тезлик билан топган. У полицияга 44 яшар қозоғистонлик фермер уни 20 йил давомида қулликда сақлаганини айтган.\nПолиция фермерни ҳибсга олиб, жиноий иш қўзғаган.\nБироқ Қозоғистон Ички ишлар вазирлиги (ИИВ) 18 ноябр – хабар чиққанидан бир кун ўтиб, Котов ўз даъвосидан воз кечганини маълум қилди.\nИИВ баёнотида айтилишича, Котов шунчаки уйини соғинган.\n«У ўз ихтиёри билан фермада қолиб ишлаган, уяли телефондан фойдаланган ва истаган пайтда фермадан чиқиб кетиш имконига эга бўлган», дейди Қарағанда вилоят полицияси бошлиғининг ўринбосари Ернат Калиакпаров 17 ноябр куни полициянинг Котовни сўроқ қилиш якунларига бағишланган видеолавҳада. Бу жараёнда Россия консуллиги ходимлари ҳам иштирок этишган.\nКотов фермерга қарши ҳеч қандай даъвоси йўқлигини айтди, унинг халқаро миқёсда шов-шув кўтаришдан ягона мақсади «уйига қайтиш» бўлган, деб қўшимча қилди Калиакпаров.\nКейинроқ қарағандалик журналистлар россиялик расмийлар тарафидан «цензура ва уларнинг профессионал фаолиятига тўсқинлик қилиш» деб баҳолаган воқеа юз берди.\n17 ноябр куни Россия консули, Россия парламенти депутати ва ИИВ ходими Котовни олиб кетиш учун Қарағандага келиб, қозоғистонлик журналистларни унинг олдига яқинлаштирмасликка зўр бериб ҳаракат қилган.\nПолиция идорасига йўл олган журналистлар Котовга савол бера бошлаганида, унинг ҳамроҳларидан бири «Ҳеч нарса гапирма, Алексей!» деб буйруқ берган.\nКотов унга итоат қилган ҳолда журналистларни эътиборсиз қолдириб, капюшони билан юзини тўсиб олган.\n«Россия вакиллари Котовга журналистлар билан гаплашишни тақиқладилар. Ҳаваскорлик видеолавҳасида Россия вакилларидан бирининг ўз ҳамюртларини ўтказиб юбориб, полиция идораси эшигини ушлаб турганини, Котов бинодан чиқиб кетгунича қозоғистонлик журналистларни киритмаётганини кўриш мумкин», деб хабар беради КазТАГ ахборот агентлиги.\nКотовни кузатиб борганлардан бири, афтидан, россиялик полициячи бўлиб, у воқеани тасвирга олаётган маҳаллий журналист Айнур Балакешованинг мобил телефонини тортиб олган.\n«Россия ИИВ вакили телефонимни олиб қўйди, видеоёзувни тўхтатиб, қайтариб берди», деди Балакешова Карвонсаройга. «Россия полициячисининг хатти-ҳаракатлари ваҳимали эди. Мен ҳеч қачон бундай тажовузкорликни кўрмаганман».\nМаҳаллий полиция ходимлари журналистларнинг эътирозидан кейин вазиятга аралашиб, Россия вакилини эшик олдидан олиб ташладилар, аммо вақт ўтиб бўлган эди.\nЖурналистлар Котов ортидан ташқарига чиқишганида, россияликлар уни аллақачон олиб кетишган эди.\nРоссия вакиллари бу хатти-ҳаракатлари билан ахборот олиш эркинлиги ва журналистик фаолиятга тўсқинлик қилишни тақиқловчи Қозоғистоннинг бир қанча қонунларини буздилар, дейди Балакешова Карвонсарой нашрига.\nРоссияликлар Котовни ташқарида журналистлар кутиб турганини билиб, ўз ҳаракатларини режалаганлар, сабаби унинг «қуллиги» ҳақидаги хабар халқаро можаро келтириб чиқарган.\nРоссия ҳуқуқ-тартибот идоралари россиялик журналистларга босим ўтказишга ўрганиб қолган ва Қозоғистонда ҳам шундай қилишди, дейди Нур-Султонлик блогер Ерлан Исмоилов.\n«Аммо бу ер уларга Россия эмас. Бошқа давлат фуқароларига Қозоғистондаги ОАВ ходимларига шундай муомала қилишга ким ҳуқуқ берди?» деди у Карвонсарой билан суҳбатда. «Одатда Қозоғистонда бунга жиноий жавобгарлик бор».\nҚозоғистонда сўз эркинлиги масаласи идеал даражада эмас, аммо «бу мамлакатда журналистлар ҳуқуқлари билан боғлиқ вазият Россиядагидан анча яхши», деди Исмоилов.\n«Қозоғистонда журналистларнинг касбий фаолиятига тўсқинлик қилиш қонунан тақиқланган, бу ерда сўз эркинлиги кафолатланади, конституция эса цензурани тақиқлайди», деб ёзган КазТАГ 17 ноябр куни.\nАхборот агентлиги Қозоғистон ҳуқуқ-тартибот органларини юз берган воқеани шарҳлашга чақирган.\nКремл нарративларининг суғорилиши\nКотовнинг ҳикояси Кремлга қарашли «Российская газета» Россия ташқи ишлар вазири Сергей Лавровнинг Қозоғистондаги русийзабон озчиликка нисбатан нохолис муносабатлар ҳақидаги мақоласини чоп этганидан кўп ўтмай пайдо бўлган.\nРоссия вакилларининг қозоқ журналистларини Котовга яқинлаштирмасликка урингани шубҳали, дейди айрим кузатувчилар.\n«Россияликнинг Қозоғистондаги узоқ йиллик қуллиги» ҳақидаги вирусли хабар Қозоғистондаги русийзабонларнинг зулмга учраётган ҳақидаги Кремл нарративини мустаҳкамлади, дейди Коррупцияга қарши халқ қўмитасининг халқаро сиёсат бўйича таҳлилчиси, чимкентлик Жонибек Асанов.\n«Аммо Котов ёлғонининг фош этилиши Россияни ноқулай аҳволга солиб қўйди, шунинг учун [расмийлар] бундан ҳам каттароқ ишкал чиқармасидан уни тезроқ уйига олиб кетишга ҳаракат қилишди», дейди Асанов Карвонсаройга.\nЧУРка (туркча ЧIРiк, шiрiк) чиркин, чириган деган маънони билдиради. Турк бобойлари (аждодлар) эски, чириган, қуриган ёғоч, чириган ёғоч бўлаги – ўтин, чириган тараша – на насл-насаби, на БАЙРОҒИ ва на Ватани бор, қонунсиз, одобсиз, хотинининг измида юрадиганлар - ХОТИНҚУЛИ эркакларни шундай деб атаган. Рус сайтларида қадимги, мажусийлик эътиқодлари ҳақидаги материалларни ўқинг.\nЭнди ҳарф ҳақида: ЧУР(ка) - славян маъбуди бўлиб, маъбуднинг қуруқ хода ёки тўнкадан ўйилган тимсоли. ЧУР, ЧУРБАН и ЧУРКА - қадим замонлардан маълум бўлган рус эндонимлари. ЧУР - қадимги рус ярим маъбуди, руслар вафот этганида шу маъбудга айланади деб эътиқод қилинган. Бу шуни англатадики, руслардан кимдир ўлса, уларнинг эътиқодига кўра автоматик равишда ярим маъбудга айланиб, ўзидан кейин қолган болаларни ҳимоясига олади деб ишонилган. Руслар ёғочдан ЧУР ҳайкалчалар ясаб, уйлари ва боғлари атрофига ўрнатиб, уларни ЧУР ва ЧУРБАН деб аташган. Шундай қилиб, машҳур эътиқодга кўра, ЧУРКА - бу ёғочдан ўйилган ёки ёғоч бўлагида гавдаланган рус бути, чурбан ёки ЧУРБАНЛАР (кўплик) бу ЧУРКА - улар қўриқлаш ва ҳимоя қилиш учун мўлжалланган уйлар ва боғлар атрофида жойлаштирилган. Одамлар бу сўзларни тасодифан ишлатишди, лекин уларни унутишди, чунки улар қилган ишларини УНУТДИЛАР. Кимдир ЧУРБАН томонидан қўриқланадиган ҳовлилар, уй хўжаликлари, боғлар ва бошқа мулк чегараларини кесиб ўтганида, эгаси босқинчига «чурнинг устида ўтма» деб айтган [яъни,менинг ҳудудимдан ошиб ўтма], «ЧУР мен, ЧУР мен» деганида қандайдир хавф-хатардан ҳимоя қилиш учун ота-боболарининг руҳларига «юзланган».\nВа энг муҳими, инқилобдан олдинги статистика «миллат» атамасини билмаган. У тил сўзлашувчиларини (соҳиблари) ҳисоблаган. Турли мамлакатларда фуқароликни белгилашнинг икки тамойили мавжуд: «қон тамойили» ва «ер тамойили». Қон тамойилига кўра, янги туғилган чақалоқнинг фуқаролиги унинг қаерда туғилганидан қатъи назар, ота-онасининг фуқаролиги билан белгиланади. Ер тамойили - бирор давлат ҳудудида туғилган ҳар қандай шахс ота-онасининг фуқаролигидан қатъи назар, шу давлат фуқаролигига эга бўлади. Фуқароликни белгилашнинг қайси тартиби тўғри деб ўйлайсиз? Империалистик бўлган нарса миллий (этник) бўлиши мумкин эмас, постсовет ҳудудидаги, жумладан Қирғизистон ва Россияда одамлар империяга ва СССР меросига қарши норозилик билдирса, бу русларга қарши чиқиш эмас; Бу биринчи навбатда Рус лойиҳасини эмас, Ғарб лойиҳасини илгари сурувчи империяга қарши чиқишдир *** СССР ҳеч қачон ўзини «Россия давлати» ёки Россия империясининг вориси деб эълон қилмаган. Қайтанга, СССР ўзининг Қизил Армияси билан фуқаролар уруши чоғида империя армиясини (бир неча марта) яксон қилган. Рус халқининг табақалари - дворянлар, империя ҳарбийлари, савдогарлар ва қулоқлар йўқ қилинди. СССР (РСФСР) дастлаб пролетариат диктатураси эди. Таъкидлаш керак: ДИКТАТУРА. СССР таркибида унитар Россия давлати ҳам, пойтахти ҳам, герби ҳам йўқ эди (бу РСФСР эди, Ф – «федерация» деган маънони англатади). Сизнинг «рус ерларини бериш» деганингиз...\nТушунмаяпман. Биз Екатерина Иккинчи кимлигини ва нима учун у дунёга равона бўлганини биламиз. У даҳо эмас эди. Уни француз-немис-иезуит жамоаси бошқарган. Бироқ, Пётр Биринчи алмаштирилганидан сўнг, Россия империяси тарихида Николай Иккинчи ҳукмронлиги даврида ҳам худди шундай бўлган. Русларнинг ўзлари империяда крепостнойлар бўлиб, армия ва солиқ тўловчилар учун озуқа бўлган. Иезуит ордени билан тарбияланган авлод бугунги кунгача Россияни рус элитаси орасидаги бешинчи колонна сифатида бошқариб келади. Улар Рим клубини тузишган, у ерда Совет Иттифоқининг парчаланишини режалаштиришган ва ҳоказо.\nP.S. Гап хат ҳақида, сўз ўйини; алмаштириш; жоҳилона жоҳиллардан фойдаланиш ҳақида кетмоқда; фитнали замон; Немислар - яҳуд яҳудийларининг тахтга чиқиши = маликалар, генераллар, губернаторлардан тортиб котибларгача бўлган немислар. *Россия гуслар учун* [шарҳловччи яҳудийлар қаттиқ «Р»ни тўғри талаффуз қила олмаслигини кўрсатиб, антисемит ҳазилни қўлламоқда]. Голштейн-Готторп, Юденич, Колчак, Каппел, Врангел ким «собиқ» ёки «гус» эканлигини яхшироқ билишарди. Россия императорлари Россия давлатининг асосчилари билан бир қабиладан эди! Несторнинг «Рус йилномасини» ўқинг: бизнинг келиб чиқишимиз руслардан. Карл Инегелд. Фарлоф. Веремуд. Рулав. Актеву. Труан. Лидулфост. Стемир. Романовлар (ҳақиқий фамилияси - Кобилинлар, Романов Рим дунёсини шарафлаш учун берилган Россия = Рим) собиқ Старгород-Олденбург ва унинг ерларидан келган немис рицарлари билан қариндош бўлиб кетишган. Новгородда Рюрикни чақирган славянлар қаердан бўлсин? Ёқмаяптими? Демак, сен «гус» эмассан. Ғарбдаги биринчи рус мигрантлари кейинги мигрантлар тўлқинлари билан алоқа қилмади ва уларга руслардек муносабатда бўлмади; уларни советлар деб ҳисоблаган. Биз рус аждодларимиз: Карл, Инегелд, Фарлоф, Веремуд, Рулав, Гудс, Руалд, Карн, Фрелав, Руар, Актеву, Труан, Лидулфост, Стемир. Вилгелм Иккинчи қиролича Викториянинг набираси эди, аммо бу унинг немис империалисти бўлишига тўсқинлик қилмади. Буюк Екатеринанинг томирларида бир томчи ҳам рус қони йўқ эди, лекин у Россия императори эди! «Руслар» сўзи 17-асрнинг ўрталарид\nҚозоқлар қул сифатида сотилган https://old.newsroom.kz/ru/4006-rabotorgovlya-kazakhami-v-sibiri.html\nҚозоғистон Россиянинг тажовузига учраши ёки Қозоғистонга зарар келтирувчи шартномаларни имзолашдан бирини танлаш вақти келганга ўхшайди. Шимолдаги қўшниларимизни ёвуз одамлар бошқармоқда.\n[Қозоқ тилида: Дўстинг ўрус бўлса, болта олиб юр!] Россия баджаҳл аҳмоқлар ва қўшнисидаги нарсага кўз тикиб юрадиган доимий маст тажовузкорлар мамлакати! Россиянинг атрофида душманлари кўп, чунки у ҳаммага нисбатан душманона муносабатда ва ҳаммага ёлғон гапиради!\nҚизиқ, Россияда қанча Марказий Осиёликлар қулликда экан? Қозоғистондаги руслар сонидан кўпроқ эканлиги аниқ.


«БИРИНЧИ УСТОЗИМ ОТАМ ЭДИ» Шайх Муҳаммад Содиқ Муҳаммад Юсуфнинг қизи Москва Ислом институти талабалари билан учрашди | Muslimaat.uz\nМанзилингиз:Муслимаат»Бош саҳифа»Янгилик ва хабарлар»«БИРИНЧИ УСТОЗИМ ОТАМ ЭДИ» Шайх Муҳаммад Содиқ Муҳаммад Юсуфнинг қизи Москва Ислом институти талабалари билан учрашди\nМаълумки, айни кунларда Одинахон Муҳаммад Юсуфнинг Россияга сафари давом этмоқда. Турли учрашувлар, давра суҳбатлари ва жонли мулоқот тарзида кечаётган тадбирлар Россия мусулмонлари орасида катта қизиқиш уйғотди. Рус сайтлари бу ҳодисаларни кенг ёритиб бормоқда. Қуйида Москва Ислом институтида сайтида эълон қилинган мақоланинг таржимасини эътиборингизга ҳавола қиламиз.\n27 апрель куни замонамизнинг энг атоқли олимларидан бири шайх Муҳаммад Содиқ Муҳаммад Юсуфнинг (1952–2015) қизи Одинахон Муҳаммад Юсуф Москва Ислом институти (МИИ) раҳбариятининг таклифига биноан ушбу ўқув даргоҳига ташриф буюрди. Таъкидлаш жоиз, Одинахон Муҳаммад Юсуф хоним таниқли қория, қироат илмининг билимдони, устозадир. Ҳали оталари ҳаёт вақти Одинахон Ливияда Бутунжаҳон Ислом даъвати куллиясини тамомлаган, кейин эса таҳсилни Мисрда давом эттирган.\nМИИ мажлислар залида ўзбекистонлик меҳмонни институт ходимлари ва талабалари илиқ кутиб олдилар. МИИ ректори, Россия Мусулмонлар идораси раисининг биринчи ўринбосари Дамир Муҳиддиновнинг кўрсатмасига биноан илмий ишлар бўйича проректор Ренат Исломов тадбир меҳмонларига табрик нутқи сўзлади. У жумладаншундай деди: «Биз шайх Муҳаммад Содиқ Муҳаммад Юсуфнинг қизлари муҳтарама Одинахон Муҳаммад Юсуфни институтимизда кўрганимиздан жуда хурсандмиз. Бугун Одинахон хоним падари бузруквори, атоқли уламо томонидан жорий этилган анъаналарни муносиб давом эттириб келмоқда. Шуни алоҳида таъкидламоқчиманки, Россия Мусулмонлар идораси ва МИИ раҳбарияти ёшларнинг тарбиясига ҳамда маърифатига алоҳида эътибор қаратиб келмоқда. Бу борада аёлларнинг ўрни беқиёс, улар орасида эса етук олималар кўп. Буюк аёлларга бағишланган тадбирлар силсиласига оид бугунги учрашувда ҳам Исломда аёлларнинг роли муҳокама қилинади. Ўтган йилнинг охирида Екатеринбургда Россия Мусулмонлар идораси ва МИИ шафелигида атоқли қози аёл – Мухлиса қози Биби хотирасига бағишланган илмий анжуман бўлиб ўтган эди. Биз диний масалаларга бағишланган ана шундай тадбирларимизда Одинахон хонимни кўришни чин дилдан истаймиз».\nОдинахон Муҳаммад Юсуфнинг нутқи умуман исломий билимларнинг, хусусан, исломий таълимнинг муслималар ҳаётидаги ўрнига бағишланди. У кишининг таъкидлашича: «Мусулмон уламолари «билим» тушунчасига аниқ таъриф берганлар. Билим – бу воқеликни борича қабул қилишдир. Аллоҳ таоло томонидан Расулуллоҳ соллаллоҳу алайҳи васалламга туширилган биринчи оятда «Ўқи» дейилди. Ислом билим тарқатиш ва жаҳолатга барҳам бериш учун юборилган диндир. Абу Дардо розиаллоҳу анҳудан ривоят қилинади: «Аллоҳ илм излаш йўлига кирган банданинг жаннатга йўлини осон қилиб қўяди. Дарҳақиқат, фаришталар билим изловчи кишигаосон бўлиши учун унинг йўлларига ўз қанотларини поёндоз қилиб турадилар…» Ислом – илм дини. Аёлнинг илмли бўлиши нима учун муҳим? Юқорида келтирилган каби ҳадислар аёлларга ҳам, эркакларга ҳам бирдек тааллуқли. Худдики шариат қонунлари аёллар ва эркаклар учун бир хил бўлгани каби. Шунга қарамай, бугун аёлларга билим керак эмас дегувчилар кўп учраяпти. Биз улардан аёл билим олмасин деган мазмунда ҳеч бўлмаса биттагина оятни келтиришларини сўраган бўлардик. Расулуллоҳ соллаллоҳу алайҳи васаллам нафақат озод аёлларнинг, ҳатто чўриларнинг ҳам илм олишига алоҳида эътибор қаратганлар. Мўминларнинг онаси Оиша онамиз ва Расулуллоҳга сафдош бошқа аёлларнинг ҳаммалари ҳофизи Қуръон эдилар…»\nОдинахон хоним аёлларга мос касблар сифатида тиббиёт ва ўқитувчиликни алоҳида кўрсатиб ўтди. Аёлларнинг маърифати йўлида фазилатли шайх Муҳаммад Содиқ Муҳаммад Юсуфнинг олиб борган кенг миқёсли ишларни мисол қилиб келтирди ва: «Биринчи устозим отам эди», деди.\nУчрашув меҳмонлари куни кеча Ўзбекистонда якунланган Қуръон мусобақаси ҳақидаги маълумоларни катта қизиқиш билан қабул қилдилар. Ушбу мусобақада эркаклар билан бир қаторда мингдан ортиқ қориялар ҳам иштирок этди.\nУчрашув бир пиёла чой устида норасмий муҳитда давом этди. МИИ талаба қизлари қадрли меҳмон учун ўз қўллари билан турли пишириқлар тайёрлаб келган эдилар. Жонли мулоқот, фикрлар алмашинуви бўлди, кўплаб саволлар берилди, уларга Одинахон Муҳаммад Юсуф батафсил жавоб қайтарди. МИИ ректори Дамир Муҳиддиновга эса яқинда Ўзбекисонда чоп этилган Мусҳафи шариф тортиқ қилинди.\nМатн ва фото: Нина Зотова\n«BIRINChI USTOZIM OTAM EDI» Shayx Muhammad Sodiq Muhammad Yusufning qizi Moskva Islom instituti talabalari bilan uchrashdi


Владимир Путин яна президентликка қайтишига ишора қилди-ми? - BBC O'zbek\nВладимир Путин яна президентликка қайтишига ишора қилди-ми?\nРоссия бош вазири Владимир Путин 2012 йилда яна президентликка қайтишига ишора этган.\nБу ҳақда у Сочида Россия бўйича халқаро экспертларнинг "Валдай" клубидаги учрашуви чоғида айтган.\nВладимир Путинга кўра, унинг келгуси президентлик сайловларида қатнашиши ҳақида гапиришга ҳали эрта.\n"Ҳар ҳолда ушбу масалада мени ҳаракатларим ҳам, Президент Дмитрий Медведевнинг ҳаракатлари ҳам қонун чизиғидан чиқмайди," деб айтган Владимир Путин.\nКузатувчилар Россия Бош вазирининг президентликка оид мужмал жавоблари Президент Медведев яқинларини жиғига тегмасликка қаратилган, деб ишонишади.\nЯқин йилларга қадар журналист ва экспертлар орасида энг омабоп савол "Who is Putin?" , яъни "Путин ким ўзи?" деган савол бўлган эса, эндиликда "Путин ва 2012 йилги президентлик сайловлари" энг кўп янграйдиган саволга айланган.\nСочидаги чиқишида Владимир Путин келгуси президентлик сайловлари ҳақида гапириш ҳали эрта эканлигини урғулаш қатори, Бош вазир ўз вақтида АҚШ Президенти Франклин Рузвельт кетма-кет тўрт маротиба президент этиб сайлангани ва бу Америка Конститутциясига зид бўлмаганини мисол келтирди.\nВладимир Путин у ва Президент Медведев сайловлар масаласида ҳам доимо қонун юзасидан иш юритишларини таъкидлади.\n"2011 ва 2012 йилларда қандай иш юритишимиз ҳақида мен ва Президент Дмитрий Медведев бир неча бор ўз фикримизни билдирдик. Биз мамлакатдаги реал вазият ва бажарган ишларимиз ва жамиат кайфиятига қараб, иш тутамиз. Менимча, ҳозирча бу ҳақда гапириш эрта," деб айтди Владимир Путин.\nЎз навбатда Дмитрий Медведев олдинги чиқишларининг бирида иккинчи президентлик муддати учун курашиши мукинлигига ишора этганди.\nДмитрий Медведев шу қаторда 2012 йилги президентлик сайловлари учун курашда "учинчи шахс" ҳам қатнашиши мукинлигини таъкидлаганди.\nБироқ президент “учинчи шахс” ким эканига ойдинлик киритмади.\nКузатувчилар Владимир Путиннинг ўтган ой Сибир бўйлаб Лада автомобилида қилган юриши ҳамда ёнғин ўчиришларида қатнашиш каби амалиётлари билан, президентлик компаниясини бошлаб берганига ишора этишади.\n2011 ва 2012 йилларда қандай иш юритишимиз ҳақида мен ва Президент Дмитрий Медведев бир неча бор ўз фикримизни билдирдик. Биз мамлакатдаги реал вазият ва бажарган ишларимиз ва жамиат кайфиятига қараб, иш тутамиз. Менимча, ҳозирча бу ҳақда гапириш эрта\nМосквадаги Халқаро сиёсий экспертиза институтининг раҳбари Евгений Минченконинг фикрича, президентлик сайловларида икки раҳбардан қай бирининг номзоди илгари сурилиши 2011 ёзига яқин аниқланади.\n"Президентлик сайловларида Владимир Путин ёки Дмитрий Медведевнинг қатанишиш-қатнашмаслиги малакатдаги иқтисодий ва сиёсий вазиятга ҳамда номзодларнинг аҳоли орасидаги обрўсига боғлиқ бўлади. Бундан ташқари Россиядаги ҳукмрон элита гуруҳлари орасидаги муҳитга ҳам боғлиқ," дейди сиёсатшунос Евгений Минченко.\nЭкспертлар шунингдек Бош вазир Владимир Путин ва Президент Медведев муносибатларида айрим бўлиниш белгилари ҳам пайдо бўлаётганига ишора этишади.\nПрезидент Медведев олдинроқ Москва яқинидаги "Химки" ўрмони ҳимоясига қаратилган норозилик амалиёти тарафдорларини қўллаб-қувватлади ва ўрмон яқинида "Москва-Санкт-Петербург" автотрассаси лойиҳасини қайта кўриб чиқишга буйруқ берди.\nЎз вақтида мазкур лойиҳанинг амалага оширилиши Бош вазир Владимир Путин томонидан маъқулланганди.


ССВ коронавирусдан вафот этган 11 ёшли бола ҳақида маълумот берди - zarnews.uz\nБўстонлиқ тумани Ғазалкент шаҳрида истиқомат қилган 11 ёшли фуқаро М.Ў.нинг вафоти юзасидан шуни маълум қиламизки, бемор 5 сентябрь куни эрталаб соат 8:00 да туман тиббиёт бирлашмаси қабул бўлимига тез тиббий ёрдам машинасида олиб келинган. Болада ўша вақтда бурундан қон кетиши, тана ҳароратининг 38 С га кўтарилиши, нафас сиқиши кузатилган. Кўкрак қафаси ренгени қилинганда 50 фоиз зарарланиш аниқланган. Бу ҳақда Тошкент вилояти соғлиқни сақлаш бошқармаси хабар берди.\nБола 2012 йилдан буён сурункали гломерулонефрит, нефротик шакли, сурункали буйрак етишмовчилиги, камқонлик ва семизликнинг учинчи даражаси ташхиси билан диспансер назоратида турган ва ногиронлик нафақаси олиб келган. Тошкент тиббиёт академиясининг болалар нефрология бўлимида юқоридаги ташхис билан йилига 2 марта стационар шароитда даволаниб турган. Сўнгги бор 2020 йил 11–20 июлда Чирчиқ шаҳридаги Тошкент вилояти болалар кўп тармоқли тиббиёт марказининг нефрология бўлимида даволанган.\nБемор Бўстонлиқ тумани тиббиёт бирлашмасида инфекционист, реаниматолог, педиатр шифокорлари томонидан консилиум қилинган ва унга коронавирус ташхиси қўйилиб, тезкор тартибда Чирчиқ шаҳридаги шу соҳага ихтисослашган шифохонага келтирилган.